title: Ottmar Hitzfeld

text: Jupp Derwall nimesi Hitzfeldin olympiajoukkueeseen 1972, jossa pelasi mm. nykyään FC Bayern Münchenin urheilujohtajana toimiva Uli Hoeness. Hitzfeld teki turnauksessa viisi maalia, joista yksi syntyi jatkolohkon ottelussa DDR:n maajoukkuetta vastaan.


title: Ottmar Hitzfeld

text: 1975 Hitzfeld siirtyi Sveitsistä kotimaahansa VfB Stuttgartin joukkueeseen. Hitzfeld teki kahden kauden aikana 2. Bundesliigassa 33 maalia pelaamissaan 55 ottelussa ja oli mukana nostamassa seuraa pääsarjatasolle 1977. Hitzfeld palasi 1978 takaisin Sveitsiin pelaten FC Luganossa sekä FC Luzernissa ennen uransa lopettamista 1983.Hitzfeld aloitti menestyksekkään valmennusuransa sveitsiläisseura FC Zugissa 1983. Hän siirtyi 1984 FC Aarauhun, jonka peräsimessä hän nappasi ensimmäisen suuren voittonsa kun Aarau oli ykkönen Sveitsin Cupissa 1985. Hitzfeldin ura Sveitsissä huipentui pestiin Grasshopper-Club Zürichin peräsimessä 1988-1991. Hitzfeld luotsasi seuran kahteen mestaruuteen ja cup-voittoon, kausi 1989–1990 huipentui tuplaan.


title: Ottmar Hitzfeld

text: 1991 Hitzfeldistä palasi kotimaahansa Borussia Dortmundin päävalmentajaksi. Joukkue oli 1989 juhlinut Saksan cupin voittoa, mutta muutoin seura oli ollut vailla menestystä vuosikymmeniä. Hitzfeldin johdolla Dortmund sijoittui heti 1991–92 1. Bundesliigassa toiseksi ja selvitti tiensä UEFA Cupiin. Seuraavalla kaudella liigasijoitus putosi, mutta UEFA Cupissa Hitzfeldin luotsaama Dortmund eteni finaaleihin häviten kuitenkin Juventukselle.


title: Ottmar Hitzfeld

text: Kaudella 1994–95 Hitzfeldistä tuli yksi Dortmund-legendoista, kun hän luotsasi seuran Saksan mestariksi. Mestaruuspokaali oli seuran ensimmäinen missään kilpailuissa sitten vuoden 1966 Cup-voittajien Cupin voiton. Dortmund vei mestaruuden myös seuraavalla kaudella, mutta Mestarien liigassa tie katkesi puolivälierissä AFC Ajaxia vastaan.


title: Ottmar Hitzfeld

text: Kolmas perättäinen Saksan mestaruus jäi Hitzfeldiltä haaveeksi kun Dortmund jäi kaudella 1996–97 Saksan liigassa kolmanneksi. Mestarien liigassa Dortmund kuitenkin otti täyspotin kaatamalla finaalissa Juventuksen 3–1. Voitto oli Hitzfeldille revanssi 1993 UEFA Cupin finaalitappiosta torinolaisille. Hitzfeld palkittiin Maailman parhaaksi valmentajaksi 1997, mutta riidat Dortmundin johdon kanssa johtivat potkuihin kauden jälkeen. Näin ollen Hitzfeld sai todistaa kotikatsomosta, kun Nevio Scala juhli Dortmundin päävalmentajana Intercontinental Cupin voittoa myöhemmin kesällä 1997.


title: Ottmar Hitzfeld

text: 1998 Hitzfeld nimettiin suurseura FC Bayern Münchenin uudeksi päävalmentajaksi. Odotukset olivat korkealla ja Hitzfeld onnistui vastaamaan niihin heti ensimmäisellä kaudellaan, kun FCB voitti Saksan mestaruuden ja eteni finaaliin myös Saksan cupissa. Tärkeintä oli FCB:n eteneminen Mestarien liigan finaaliin, jossa joukkue kuitenkin hävisi Manchester Unitedille.


title: Ottmar Hitzfeld

text: Kaudella 1999–2000 FCB vei tuplamestaruuden Saksan kentillä, mutta Mestarien liigassa taival päättyi puolivälierätappioon Real Madridille. Seuraavalla kaudella Hitzfeld nousikin sitten jälleen maailman huipulle. Kolmas perättäinen Saksan mestaruus oli pientä sen rinnalla, että Hitzfeld oli jälleen onnistunut luotsaamaan joukkueensa Mestarien liigan finaaliin. Finaaliottelu Valenciaa vastaan oli dramaattinen ja päättyi FCB:n voittoon rangaistuspotkukilpailun jälkeen. Hitzfeldistä tuli näin Ernst Happelin ohella ainoa Mestarien liigan kahdessa eri seurassa voittanut päävalmentaja.


title: Ottmar Hitzfeld

text: Hitzfeld palkittiin 2001 toistamiseen Maailman parhaaksi valmentajaksi ja nyt hän sai myös nautiskella Intercontinental Cupin finaalista. FCB voitti Jokohamassa pelatussa finaalissa argentiinalaisen Boca Juniorsin 1–0 Samuel Kuffourin maalilla.


title: Ottmar Hitzfeld

text: Kausi 2001–02 meni hiukan poskelleen, mutta seuraavalla kaudella 2002–03 Hitzfeld juhli jälleen tuplaa Saksan kentillä, mutta Mestarien liigassa tie katkesi jo lohkovaiheessa. Kaudella 2003–04 FCB ei onnistunut voittamaan mitään jääden liigassa toiseksi. Kauden päätteeksi FCB ei jatkanut Hitzfeldin sopimusta ja hän sai lähteä.


title: Ottmar Hitzfeld

text: Saksalaismediassa Hitzfeldistä toivottiin uutta maajoukkuevalmentajaa Rudi Völlerin seuraajaksi, mutta hän kieltäytyi. Hitzfeld palasi takaisin valmennushommiin vasta helmikuussa 2007. FC Bayern München kutsui entisen menestysmiehensä erotetun Felix Magathin seuraajaksi. Hitzfeld ei onnistunut palauttamaan FCB:tä enää mestaruustaistoon vaan seura oli kauden 2006–07 päätteeksi Saksan liigassa neljäs eikä selvinnyt Mestarien liigaan.


title: Ottmar Hitzfeld

text: Kauden päätteeksi seurassa on alkanut melkoinen tuuletus ja Hitzfeldin ja urheilutoimenjohtaja Uli Hoenessin tavoitteena on uudistaa joukkuetta, jotta se voisi 2007–08 taistella voitosta sekä Saksan kentillä että UEFA Cupissa.


title: Ottmar Hitzfeld

text: Vuoden 2008 alussa Hitzfeld ilmoitti jättävänsä seuran kauden jälkeen. Myöhemmin tammikuussa hänen seuraajakseen heinäkuusta 2008 lähtien nimettiin entinen Bayern-pelaaja ja Saksan jalkapallomaajoukkueen päävalmentaja Jürgen Klinsmann.


title: Ottmar Hitzfeld

text: Helmikuussa 2008 ilmoitettiin, että Hitzfeld siirtyy Sveitsin jalkapallomaajoukkueen päävalmentajaksi kesän 2008 EM-turnauksen jälkeen.


title: Ottmar Hitzfeld

text: Kausi 2007–08 jäi siis tällä haavaa Hitzfeldin toiseksi ja viimeiseksi Bayernissa. Hitzfeldin johdolla FCB nappasi Saksan kentiltä täyspotin, kun se voitti Bundesliigamestaruuden lisäksi Saksan Cupin ja Liigacupin. UEFA Cupissa tuli pieni pettymys, kun ennakkosuosikin viittaa kantanut Bayern hävisi välierissä FK Zenit Pietarille yhteismaalein 5–1.


title: Ottmar Hitzfeld

text: Hitzfeldin johdolla Sveitsi eteni MM-kisoihin 2010 voitettuaan karsintalohkonsa ennen Kreikkaa. Elokuussa 2009 hän jatkoi sopimustaan Sveitsin liiton kanssa vuoteen 2012. Lopputurnauksessa Sveitsi voitti avauspelinsä Espanjaa vastaan sensaatiomaisesti 1-0, mutta tappio Chilelle ja maaliton tasapeli Hondurasin kanssa jättivät Sveitsin lohkossa kolmanneksi.


title: Ottmar Hitzfeld

text: Karsinnat EM-kisoihin 2012 alkoivat Sveitsiltä tappioilla Englannille ja Montenegrolle. Avausvoitto tuli Walesia vastaan. Takkuilevasta alusta huolimatta sveitsiläismedia kertoi marraskuussa, että maan jalkapalloliitto ja Hitzfeld ovat tehneet alustavan sopimuksen saksalaisen jatkamisesta aina vuoteen 2014 saakka. Lopulta Sveitsi jäi lohkonsa kolmanneksi Englannin ja Montenegron taakse. Näin Sveitsi jäi ensimmäistä kertaa sitten vuoden 2002 arvokisojen ulkopuolelle. Tästä huolimatta Hitzfeld sai jatkaa työtään ja johdatti Sveitsin lohkovoittajana MM-kisoihin 2014. Lokakuussa 2013 Hitzfeld ilmoitti jättävänsä maajoukkueen MM-kisojen jälkeen ja lopettavansa pitkän valmennusuransa. MM-lopputurnauksessa Sveitsi voitti Ecuadorin ja Hondurasin edeten jatkoon alkulohkostaan. Neljännesvälierissä Sveitsi laittoi Argentiinan tiukoille, mutta taipui lopulta jatkoajan viimeisillä hetkillä pudoten kisoista 1–0 tappion myötä. Tappioon päättyi myös Hitzfeldin 31-vuotinen ura valmentajana.


title: Pronssinen Pokaali (albumi)

text: Pronssinen Pokaali on Pronssisen Pokaalin vuonna 1996 julkaistu debyyttialbumi. Albumin viimeinen varsinainen kappale ’’Keidas’’ kestää 3 minuuttia ja 32 sekuntia. Tämän jälkeen raidan lopussa on 16 minuuttia ja 3 sekuntia hiljaisuutta. Myös levyn lopussa oleva nimeämätön piiloraita on hiljainen.


title: Pronssinen Pokaali (albumi)

text: Kaikki kappaleet säveltänyt ja sovittanut Pronssinen Pokaali ja sanoittanut Tomi Sivenius ja Jouni Hynynen, ellei toisin mainita.


title: Canon PowerShot A95

text: Canon PowerShot A95 on Canonin Powershot-perheeseen kuuluva vuonna 2004 julkaistu täysautomaattinen digikamera. Se on muun muassa varustettu viiden megapikselin CCD-kennolla, 3-kertaisella optisella zoomilla ja taittuvalla 1,8 tuuman TFT-näytöllä. Kamera painaa ilman akkua ja muistikorttia noin 325 grammaa. A95-malli toimii AA-sormiparistoilla tai AA-kokoisilla akuilla. Kamera tukee Compact Flash -muistikortteja.


title: Sevettijärvi–Pulmanki-vaellusreitti

text: Sevettijärvi–Pulmanki-vaellusreitti kulkee halki Kaldoaivin erämaan Suomen Lapissa. Kesäreitti on 60–70 kilometriä ja hiihtoreitti noin 60 kilometriä pitkä.


title: Sevettijärvi–Pulmanki-vaellusreitti

text: Sevettijärvi–Pulmanki-vaellusreitin päätepisteet ovat Sevettijärvi ja Nuorgamin lähellä olevan Pulmankijärven eteläpää. Luonto on pääosin karua, koivua kasvavaa tunturiylänköä, mutta etelämmässä Sevettijärven lähellä maasto on metsäisempää.


title: Sevettijärvi–Pulmanki-vaellusreitti

text: Vaellusreitillä on autiotupia noin kymmenen kilometrin välein. Autiotuvilla on vedenottopaikat, ja reitin varrella on paljon pieniä järviä, joiden vesi on yleensä juomakelpoista.


title: Końskowola

text: Końskowola on kylä Kaakkois-Puolassa. Se sijaitsee Puławyn ja Lublinin välissä lähellä Kurówia Kurówka-joen varrella. Kylässä asuu 2 188 asukasta (vuonna 2004). Kylässä on kaksi kirkkoa, jotka rakennettiin vuosina 1613 ja 1670.


title: Końskowola

text: Kylä perustettiin luultavasti 1300-luvulla Witowska Wola -nimisenä. Sen nimi muutettiin 1800-luvulla Konińskawolaksi, joka on kylän nimi vielä nykyäänkin.


title: Końskowola

text: Kaupunki kaupparekisteröitiin 8. kesäkuuta 1532. Yksittäisenä kaupunkina Końskowolalla oli keskeinen rooli ruokatarvikkeiden tarjoajana ympäröiville alueille. Lisäksi siellä oli useita tekstiilitehtaita. Moni muutti Końskowolaan muista Puolan osista, mutta myös muualta: muun muassa saksilaisia muutti sinne.


title: Końskowola

text: Puolan kolmannen jakovaiheen vuonna 1795 jälkeen se liitettiin Itävaltaan. Vuonna 1809 siitä tuli muun Puolan mukana osa Varsovan herttuakuntaa. Vain muutaman vuoden kuluttua vuonna 1815 siitä tuli osa niin sanottua Kongressi-Puolaa, joka kuului Venäjälle. Tammikuun kansannousun jälkeen vuonna 1870 kaupunki menetti kaupunkiluonteensa eikä koskaan saanut sitä takaisin. Venäjän vuoden 1905 vallankumouksen aikana Końskowolassa järjestettiin monia solidaarisia mielenosoituksia ja lakkoja. Vuodesta 1918 Końskowola oli taas osa itsenäistä Puolaa, kun maa itsenäistyi uudelleen.


title: Końskowola

text: Toisen maailmansodan syttyi, ja saksalaisjoukot miehittivät Końskowolan 15. syyskuuta 1939 ja saivat sen haltuunsa. Saksalaisjoukot perustivat Końskowolaan sotavanki- ja orjatyövoimaleirejä. Sotavankileirit lopetettiin pian, mutta orjaleirit säilyivät aina vuoteen 1943 asti. Orjaleireillä olleet työskentelivät saksalaisille maatiloilla ja teiden ja rautateiden rakennustyömailla.


title: Końskowola

text: Ghetto vakiinnutettiin Końskowolaan. Sinne uudelleensijoitettiin useita juutalaisjoukkoja Slovakian juutalaiset mukaan lukien. Lokakuussa 1942 gheton asukasluku vakiintui. Saksalaisten johtamissa joukkoteloituksissa 800–1 000 juutalaista tapettiin. Heidät tapettiin leirin lähellä olleessa metsässä. Jäljelle jääneet kuljetettiin toiseen leiriin.


title: Końskowola

text: Puna-armeijan lähestyessä kesällä 1944 saksalaiset olivat suunnitelleet polttavansa Końskowolan. 25. heinäkuuta 1944 saksalaiset hallintajoukot ryhtyivät taistelemaan Armia Krajowaa ja myöhemmin Bataliony Chłopskien puolalaisia partisaaneja vastaan. Puna-armeijan joukot saapuivat ja Końskowola onnistuttiin säästämään.


title: Końskowola

text: Końskowolan tunnettuja turistinähtävyyksiä ovat kaksi katolista kirkkoa, jotka rakennettiin vuosina 1613 ja 1670. Lisäksi kylässä on Opaliński- ja Lubomirski-sukujen sukuhaudat. Kylässä on lisäksi luterilaisen hautausmaan jäänteet.


title: Końskowola

text: Końskowola on lisäksi tunnettu siitä, että kaksi kuuluisaa puolalaista runoilijaa Franciszek Dionizy Kniaźnin ja Franciszek Zabłockin ja kuolivat siellä.


title: U96

text: U96 on saksalainen eurodanceprojekti, jonka loivat DJ:t ja tuottajat Alex Christensen, Ingo Hauss, Helmut Hoikins ja Hajo Panarinfo. He ovat tuottaneet monia 1990-luvun eurodance-hittejä.


title: U96

text: Projektin nimi on otettu tunnetusta Sukellusvene U-96 -elokuvasta, joka on nähty myös televisiosarjana. Heidän ensimmäinen hittinsä vuonna 1991 oli techno-dance-versio elokuvan tunnussävelestä. Alkuperäisen version oli säveltänyt Klaus Doldinger. Ensimmäinen levy "Das Boot" ilmestyi 1992.


title: U96

text:
Seuraavalla "Replugged" (1993) albumilla oli kokeellisempi äänimaailma, inspiraatioina olivat toimineet 1980-luvun elektropop, ambient ja disco. Replugged oli menestys
kuten yhtyeen enimmäinen levy "Das Boot" (1992). Albumilla oli muutama Top 10 hitti, esimerkkeinä Love Sees No Colour ja Night in Motion. Lisäksi levyltä löytyi
rauhallisempia kappaleita kuten The One Russian ja Without You.


title: U96

text:
Kolmannella levyllä "Club Bizarre" (1995) yhtyeen soundi muuttui radikaalisesti. Albumin kappaleet ovat sekoitus teknopoppia ja nopeaa trancea. Levyn hittejä olivat
Love Religion ja Club Bizarre.


title: U96

text: Vuonna 1996 julkaistiin albumi "Heaven".


title: U96

text: 90-luvun lopussa julkaistiin singlet Seven Wonders (1997), Energie (1998), Beweg Dich, Baby (1998) ja Das Boot 2001 (2000). U96 julkaisi kokoelman "Best Of 1991"–"2001", joka sisälsi muutamia uusia kappaleita julkaisemattomalta Rhythm Of Life albumilta.


title: U96

text: U96 palasi saksan Top 30 listoille vuonna 2006 hittinsä Vorbei kanssa, jossa lauloi vieraileva laulaja Ben.


title: U96

text: Pitkään odotettu uusi täysipitkä albumi, "Out of Wilhelmsburg", julkaistiin 2007.


title: Johann Bernhard Fischer von Erlach

text: Johann Bernhard Fischer von Erlach ( kastettu 20. heinäkuuta 1656 Graz, Itävalta – 5. huhtikuuta 1723 Wien, Itävalta) oli itävaltalainen arkkitehti barokin aikakautena. Hänen töillään oli suuri merkitys ja vaikutus Itävallan Habsburgien valtakunnan arkkitehtuuriin. Fischer von Erlachin tunnetuimpiin töihin lukeutuvat Wienissä sijaitsevat Karlskirche ja Schönbrunnin linna.


title: Totuus palaa

text: Totuus palaa on Mana Manan vuonna 1990 julkaistu esikoisalbumi. "Totuus palaa" julkaistiin alun perin ainoastaan vinyylinä, mutta levyn kappaleet löytyvät CD-muodossa vuonna 1996 ilmestyneeltä kokoelmalevyltä "Complete... Kaikki". Totuus palaa on ainoa Mana Manan levytys Jouni Mömmön elinaikana, jolla soittaa yhtyeen varsinainen kokoonpano. Levyllä on useita klassikoksi nousseita kappaleita, kuten "Maria Magdalena" ja "Kuolla elävänä", ja se sai ilmestyessään suurta arvostusta musiikkipiireissä, ja myöhemmin kulttimaineen. Soundi valitsi vuonna 2005 50 parasta suomalaista albumia, ja "Totuus palaa" sijoittui kuudenneksitoista.


title: Totuus palaa

text: Albumin saatua jonkin verran julkisuutta ulkomailla Mana Mana päätti tehdä siitä myös englanninkielisen version. Yhtyeen suuresti ihailema Jello Biafra tarjoutui julkaisemaan tämän version Yhdysvalloissa. Skitsofreniasta kärsinyt Mömmö oli kuitenkin englanninkielisten äänityssessioiden aikana jo niin pahasti sekaisin, että ne jätettiin julkaisematta. Englanniksi levytetyt kappaleet olivat "Totuus palaa" ("The Truth is Burning"), "Ilmestyskirjan peto" ("The Beast"), "Kuolla elävänä" ("To Die Alive") ja "Ketä sä rakastat" ("Who do you love"). Myöhemmin nämä versiot julkaistiin "Complete... Kaikki" -kokoelmalla.


title: Totuus palaa

text: Kaikki albumin kappaleet sävelsi ja sanoitti Jouni Mömmö, ja sovitti Otra Romppanen. Sekä alkuperäisen "Totuus palaa" -kannen että aiotun englanninkielisen "The Truth is Burning" -albumin kannen piirsi Mana Manassa Mömmön kuoleman jälkeen laulanut Kimmo "Kaltsu" Kuosmanen.


title: Totuus palaa

text: Albumin tyyli on astetta melodisempi kuin yhtyeen ensimmäisellä julkaisulla, "Maria Magdalena / Vaarallista" -singlellä: mukana on runsaita kitaramelodioita ja useimmat kappaleet rakentuvat nimenomaan pitkien kitarasoolojen varaan. "Totuus palaan" äänimaailma on kuitenkin hyvin raskas, tempot hitaita tai keskitempoisia ja Jouni Mömmön laulaa matalalta ja vähällä melodialla. "Ketä sä rakastat" ja "Paniikki on ekstaasin veli" ovat albumin ainoat nopeatempoisemmat kappaleet. Hitaat ja psykedeeliset "Kuolla elävänä", "Valtatie" ja "Ilmestyskirjan peto" taas ovat albumin raskainta antia. "Totuus palaan" päättää yhtyeen tunnetuin kappale "Maria Magdalena", jonka versio ei ole sama kuin alkuperäinen singleversio. Albumin versio on pitempi, hitaampi ja toisin kuin singleversio, se alkaa kitarasoololla. Se onkin albumin ehkä melodisin kappale.


title: Murheen laakso

text: Murheen laakso on Mana Manan toinen ja viimeiseksi jäänyt studioalbumi. Yhtyeen kitaristi Arto "Otra" Romppanen kokosi levyn edesmenneen laulaja-kitaristi Jouni Mömmön ennen kuolemaansa tekemistä sävellyksistä ja muistiinpanoista. Julkaistaessaan albumi sai hyvin positiivisen vastaanoton, joskin monet kriitikot valittelivat Mömmön poissaoloa.


title: Murheen laakso

text: Jouni Mömmö oli jo säveltänyt ja sanoittanut suurimman osan albumin kappaleista vuoteen 1990 mennessä. Mömmön kuolema 1991 kuitenkin pysäytti yhtyeen toiminnan. Joitakin "Murheen laakson" kappaleista yhtye oli jo esittänyt konserteissaan ennen tätä. Lisäksi ennen kuolemaansa Mömmö mielisairaalassa ollessaan oli tehnyt uusia kappaleita, joita hän opetti häntä vierailuilla katsomassa käyneelle basisti Tuomas Moilaselle, joka kuitenkin unohti näistä suurimman osan fyysisten muistiinpanojen puutteessa. Lopullisen "Murheen laakson" kahdeksasta kappaleesta kaikki paitsi "Tie vie" ovat Mömmön säveltämiä ja sanoittamia; "Tie vie" on kitaristi Otra Romppasen Mömmön sanoituksen pohjalta säveltämä. Lisäksi Romppanen sovitti kaikki "raakaversiot" valmiiksi kappaleiksi, kuten oli tehnyt jo yhtyeen ensimmäisellä "Totuus palaa" -albumilla. Mömmön kuoleman jälkeen harvakseltaan keikkaillut yhtye esitti keikoillaan myös "Murheen laakson" kappaleita ennen lopullista hajoamistaan 2001.


title: Murheen laakso

text: Tyyliltään "Murheen laakso" on hidastempoista raskasta rockia, jossa on vaikutteita post-punkista, heavy metalista ja psykedeliasta. Jälkimmäinen näkyy erityisesti kappaleissa "Ruusu, tulppaani ja peyote" ja "Noidat" jotka pitkän kestonsa aikana hitaasti kasvavat huippuunsa. Kappalerakenteet ovat albumilla yksinkertaisia ja nojaavat runsaisiin kitarasoolohin ja raskaisiin kitaravalleihin. "Totuus palaa" -albumin tyyliin verrattuna kosketinsoittimilla on suurempi osuus ja kappaleet ovat entistä pitempiä ja hitaammin kasvavia. Laulajana albumilla toimii pääasiassa Sami Tiilama, mutta lisäksi Kimmo Kuosmanen laulaa kappaleen "Suruni tie" ja Otra Romppanen kappaleen "Tie vie", joka poikkeaa jonkin verran albumin muusta linjasta rockaavammalla tyylillään.


title: Klaatu

text: Klaatu oli kolmemiehinen kanadalainen progressiivista rockia esittänyt yhtye, joka toimi 1970-luvun lopulta 1980-luvun alkuun. Heidän ensimmäinen albuminsa, "", oli erittäin Beatles-vaikutteinen – etenkin kappale "Sub-Rosa Subway".


title: Klaatu

text: Levyn myyntiä vauhditti huhu, jonka mukaan kyseessä olisi Beatlesin uusin, salanimellä julkaistu albumi. Minkäänlaisia tekijätietoja ei kansipapereista muuten löydykään.


title: Klaatu

text: Klaatun kuuluisin kappale on todennäköisesti vuoden 1976 "Calling Occupants of Interplanetary Craft", josta The Carpenters teki oman versionsa seuraavana vuonna.


title: Marce Rendic

text: Marce Rendic (s. Helsinki) on suomalainen radiojuontaja. Marce on juontanut aikaisemmin radio-ohjelmia Yleisradiolle, Radio Suomessa ja YleQ:ssa, kunnes siirtyi vuoden 2007 alussa Nelonen Median Radio Rock -radiokanavalle.


title: Marce Rendic

text: Marce on asunut osan elämästään Etelä-Amerikassa, jossa hän on kouluttautunut stuertiksi. Hänellä on myös hierojan ja kokin koulutus. Marce harrastaa muun muassa retkeilyä, lukemista ja elokuvia.


title: Uumajan kaupunginkirkko

text: Uumajan kaupunginkirkko () on kirkkorakennus Uumajan kaupungissa, Ruotsin länsirannikolla Vänortsparkenin ja Uumajajoen pohjoisrannan välissä. Se otettiin käyttöön vuonna 1894.


title: Uumajan kaupunginkirkko

text: Kirkko edustaa arkkitehtooniselta tyylisuunnaltaan uusgotiikkaa. Se on kolmiosainen hallikirkko, jonka torni sijaitsee keskimmäisessä, eli korkeimmassa osassa. Sen on suunnitellut silloinen kaupunginarkkitehti Fredrik Olaus Lindström, ja kivijalka on rakennettu tiilistä. Kirkon rakennustyöt käynnistettiin vuonna 1892, ja ne saatiin päätökseen vuonna 1894. Se on järjestyksessään kolmas kirkko samalla paikalla.


title: Uumajan kaupunginkirkko

text: Ensimmäisen kerran kirkkoa kunnostettiin vuonna 1937, jolloin sinne asennettiin keskikäytävä, urkulehteri ja kalkkikivilaatoista uusi lattia. Seuraava kunnostusprosessi käynnistettiin vuonna 1983. Tuolloin muun muassa siirrettiin alttaria lähemmäs seurakuntaa ja aloitettiin lisärakennuksen rakentamistyöt. Lisärakennus valmistui vuonna 1984.


title: Uumajan kaupunginkirkko

text: Vuonna 1929 kirkkohallitus päätti suorittaa kirkon peruskorjauksen. Katossa olevaa seinämaalausta vaurioittanut vuotava katto sekä muut huonontuneet kohdat johtivat välttämättömään peruskorjaukseen; ennen tätä vain pieniä korjauksia oli tehty. Oli myös halua hävittää 1890-luvun arkkitehtoninen kuva "rappio-arkkitehtuurin vaikein ajanjakso tähän päivään saakka" kirkon kuvaajana. Linna-arkkitehti Knut Nordenskjöld sai tehtäväkseen tarkistaa kirkon ja tehdä ehdotuksia korjattavista asioista. Hän sai tehtävänsä suoritettua vuonna 1930. Hänen ehdotuksensa johtivat useisiin keskusteluihin, erityisesti asiaan lisätä käytävä penkkien sekaan.


title: Uumajan kaupunginkirkko

text: 27. joulukuuta 1935 kirkkohallitus lopulta päätti toteuttaa linna-arkkitehdin ehdotuksen. 17. tammikuuta työt alkoivat kirkossa. Urkugalleriaa ja kuoroa laajennettiin; ilmanvaihtokanavat siirrettiin muualle; sisäovet lisättiin pääsisäänkäyntiin; osa lattiasta korvattiin kalkkikivilaatoilla, ja sisusta maalattiin pehmeän valkoiseksi. Uudistunut kirkko avattiin ensimmäisenä adventtisunnuntaina vuonna 1937 Luulajan hiippakunnan hallitsevan piispan, Olof Bergqvistin, ollessa mukana.


title: Uumajan kaupunginkirkko

text: Vuonna 1971 päätettiin laajentaa Östra Kyrkogatania Uumajajoen yli, lisäämällä kolmas silta, Kyrkbron, kaupunkiin. Rakennustöiden alkaessa, kesällä 1972, tuntematon kalmisto löytyi, kun työntekijät olivat kaivamassa siltaa varten Uumajan vanhan kirkon vieressä. Hautausmaan vanhat luut olivat tuntemattomia ja hautauspaikan kartta puuttui. Löydön myötä muinaisjäännösten lääninhoitaja Sune Zachrisson ja Ruotsin museovirasto pysäyttivät sillan rakentamisen, koska alueella olisi tehtävä arkeologisia kaivauksia. Sibylla Haasumin johdolla kaivettiin 22 kuilua välillä 1. heinäkuuta ja 17. elokuuta. Tuloksena oli 40 ruumisarkun, noin 60 luurangon, arkkujen, varusteiden, kynsien, koristeiden, hautapalojen jne. löytyminen. Kaivauksissa löytyi 18 kanuunankuulaa. Ne tulivat luultavasti Suomen sodassa 1808-1809. Joko kanuunankuulat päätyivät sinne, kun kenraaliluutnantti Johan Adam Cronstedt puolusti Uumajaa maaliskuussa 1809, tai kun venäläinen kenraali Nikolai Kamenski kesällä 1809 puolusti siltaa, jota venäläiset rakensivat Uumajajoen yli. Viimeisessä haudassa, 3,3 kertaa 3,8 metrin kokoisessa hautapaikassa etelä-kaakkoon kirkosta, löytyi helposti luettavat nimilatat, jotka osoittivat sen olleen maaherra Pehr Adam Strombergin perheen sukuhauta. Hautakiveä ei löytynyt, mutta se oli luultavasti tuhoutunut kun kirkko tuhoitui palossavuonna 1887, yhdessä kaikkien hautojen arkistomateriaalien kanssa.


title: Mike Boit

text: Michael (”Mike”) K. Boit (s. 1. kesäkuuta 1949) on entinen kenialainen keskimatkojen juoksija. Boitin 15-vuotisen uran huipennus oli pronssimitali Münchenin 1972 olympialaisten 800 metrin juoksussa. Hänen ennätyksensä ovat 800 metrillä 1.43,57 (vuodelta 1976), 1 500 metrillä 3.33,67 (vuodelta 1981) ja maililla 3.49,45 (vuodelta 1981). Hän opettaa Kenyatta-yliopistossa liikuntatieteellisellä osastolla.


title: Bersaglieri

text: Bersaglierijoukot ("tarkka-ampujat", johdettu sanasta "bersaglio", "maalitaulu") ovat Italian armeijan jalkaväkiyksiköitä. Yksikön sotilaat tunnistaa leveälierisestä hatusta ja päähineeseen kiinnitetyistä metson sulista. Piemontelainen kenraali Alessandro La Marmora kehitti bersaglierijoukot vuonna 1836 nopeasti liikkuviksi ja itsenäisesti toimiviksi erikoisjoukoiksi.


title: Bersaglieri

text: Bersaglieriyksiköt esiintyivät ensimmäisen kerran vuonna 1836 jolloin ensimmäinen komppania marssi sotilasparaatissa Torinon halki. Bersaglierit suunniteltiin nopeasti liikkuviksi yksiköiksi, joiden oli määrä laukaista paikoilleen juuttuneet asemasodaksi käyneet tilanteet. Yksiköt oli tarkoitettu alun perin toimimaan myös vuoristojoukkoina, mutta erikoisyksikkö perustettiin erikseen.


title: Bersaglieri

text: Ensimmäisessä maailmansodassa taisteli 12 bersaglierirykmenttiä, yhteensä 210 000 sotilasta. Sodan päätyttyä bersaglierirykmentin koko vähennettiin kahteen pataljoonaan ja bersaglieriosastot muutettiin polkupyöräjoukoiksi. Uusi "liikkuva sodankäynti" sai aikaan sen, että vuonna 1939 jokaiseen uuteen panssaridivisioonaan liitettiin bersaglierirykmentti.


title: Bersaglieri

text: Toisen maailmansodan aikana kaikkien bersaglierirykmenttien koko kasvatettiin kolmeen pataljoonaan. Italian armeija ei kuitenkaan tinkinyt eliittijoukkojen tasosta: alokkaat olivat tavallista kookkaampia ja heillä oli loistava taistelumoraali. He kävivät läpi erittäin rankan fyysisen koulutuksen, jolla oli tarkoitus kehittää kovaa kestävyyttä.


title: Bersaglieri

text: Bersaglierit taistelivat Etelä-Ranskassa ja Kreikassa vuonna 1940. Bersaglierit saavuttivat lohkoillaan kovan maineen, mutta se ei auttanut vuoden 1941 alussa ensimmäistä Libyaan saapunutta 10. Rykmenttiä. Kolonna joutui brittitankkien väijytykseen syvällä turvalliseksi luokitetulla alueella, ja kärsi raskaat menetykset. Kaikkiaan Pohjois-Afrikassa toimi 6 bersaglierirykmenttiä 12:sta, ja niiden voidaan katsoa pitäneen Italian sotilaskunniaa yllä.


title: Bersaglieri

text: Bersaglieriyksiköt eivät lakanneet olemasta fasistisen Italian romahdettua, sillä yksiköt alkoivat tuolloin taistella liittoutuneiden rinnalla maassa yhä olevia fasisteja ja natseja vastaan.


title: Bersaglieri

text: Suurten sotien jälkeen bersaglierirykmentit säilyttivät asemansa Italian armeijan organisaatiossa. Nykyään he ovat kunnostautuneet rauhanturvaajina niin Jugoslaviassa kuin Somaliassakin. Tällä hetkellä heitä palvelee myös miehitetyssä Irakissa.


title: Columbo (peruna)

text:
Columbo on kesäaikana viljeltävä varhaisperunalajike. Se polveutuu risteytyksestä "Matilda x".
Columbon kasvusto on matalaa sekä helposti tuleentuvaa. Mukula taas on pyöreänsoikea, säännöllinen ja matalasilmäinen. Mukula on hyvin tärkkelyspitoinen. Mukulan yleinen laatu on hyvä.


title: Columbo (peruna)

text: Lajiketta viljellään mm. Ruotsissa.


title: Hillerød

text: Hillerød on Tanskan Pääkaupunkialueella sijaitsevan Hillerødin kunnan keskustaajama. Vuoden 2012 alussa taajamassa oli 30 570 asukasta.


title: Hillerød

text: Hillerød sijaitsee Sjællandin saarella ja se on Pääkaupunkialueen pääkaupunki. Kaupungin kuuluisin nähtävyys on Frederiksborgin linna. Hillerødistä on 35 kilometrin matka Kööpenhaminaan.


title: Kulta (peruna)

text: Kulta on suomalainen, jauhoinen ruokaperunalajike. Kullan tärkkelyspitoisuus on 17 prosenttia. Sitä edustaa siemenperunoina Kesko Suomessa.


title: Tutti

text: Tutti on kumista, muovista tai silikonista valmistettu tuppimainen esine, jota vauvaikäiset lapset voivat imeä. Tutin imemisen on tarkoitus rauhoittaa lasta.


title: Tutti

text: Jotakin tutin versiota lienee käytetty kautta ihmiskunnan historian. Ensimmäinen pehmeästä kumista valmistetun tutin patentoi 18. syyskuuta 1900 yhdysvaltalainen C. W. Meinecke.


title: Tutti

text: Tutin liian pitkäaikainen käyttö saattaa lisätä purentavikoja ja korvatulehdukseen sairastumisen riskiä. On myös esitetty, että tutin käyttö taannuttaisi poikalasten henkistä kehitystä, eritoten tunneälyä.


title: Tutti

text: Tutin käytön on todettu useissa tutkimuksissa vähentävän kätkytkuoleman riskiä. Tutin imeminen on myös sormien syöntiä pienempi paha purentavirheiden muodostumisessa, ja tutista on helpompi päästä eroon kuin sormien imeskelystä.


title: Viborg

text: Viborg on Tanskassa Keski-Jyllannissa sijaitsevan Viborgin kunnan keskustaajama. Vuoden 2012 alussa taajamassa oli 37 635 asukasta.


title: Viborg

text: Viborg on myös entinen kaupunki, sillä vuonna 1970 Tanskassa luovuttiin kaupunkikäsitteestä. Viborg on Keski-Jyllannin alueen pääkaupunki.


title: Viborg

text: Viborgin keskuksena on kukkula, joka oli pakana-aikoina pyhä paikka. Perimätiedon mukaan kuningas Knuut Suuri lähti Viborgista valloittamaan Englantia. Tanskan kuninkaat siunattiin virkaansa Viborgissa vuodesta 1027 alkaen. Siellä lyötiin Tanskan ensimmäiset kolikot. 1400-luvulta 1600-luvulle Viborg oli Jyllannin suurin kaupunki, mutta toistuvat suurpalot heikensivät sen asemaa.


title: Sorøn kunta

text: Sorø on Sjællandin alueella Tanskassa sijaitseva kunta. Vuoden 2012 alussa kunnassa oli 29 393 asukasta, ja sen pinta-ala oli 308,4 neliökilometriä. Kunnan keskustaajama on myös nimeltään Sorø.


title: Sorøn kunta

text: Seuraavassa on esitetty luettelo kunnan alueella sijaitsevista seurakunnista (). Luettelon numerot viittaavat oheisen kartan numeroihin.


title: Lyon Smith

text: Lyon Smith on kanadalainen äänen suunnittelija ja ääninäyttelijä. Smith tunnetaan dubbaajana animesarjoista Sailor Moon ja Beyblade. Hänellä oli myös pää-äänirooli Get Ed -sarjassa vuosien 2005-2006 aikana. Musiikin parissa Smith on työskennellyt 1980-luvulta lähtien suunnitellen niin elokuviin kuin teattereihin musiikkia.


title: Eyes Adrift

text: Eyes Adrift oli lyhytikäinen yhdysvaltalainen superyhtye. Yhtyeen perusti rock-yhtye Meat Puppetsin entinen kitaristi Curt Kirkwood yhdessä Nirvanan entisen basistin Krist Novoselicin ja Sublime-rumpali Bud Gaughin kanssa vuonna 2001. Yhtyeen tekemä musiikki oli sekoitus grunge-, punk-, ja country-musiikkia. Yhtye julkaisi yhden albumin ja hajosi vuonna 2003.


title: Eyes Adrift

text: Yhtye sai alkunsa joulukuussa 2001, kun Curt Kirkwood tapasi omalla soolokiertueellaan Krist Novoselicin. Kirkwood kertoi olevansa kyllästynyt toimimaan sooloartistina ja halusi perustaa uuden yhtyeen. Myös Novoselic oli halukas liittymään, ja he sopivat tapaamisen Kirkwoodin kotiin Texasiin kokeillakseen kuinka homma lähtisi toimimaan. Samoihin aikoihin entinen Sublime-rumpali Bud Gaugh oli etsimässä uutta yhtyettä itselleen ja päätti soittaa ystävälleen Kirkwoodille. Myös Gaugh kutsuttiin Texasiin, ja jamittelusessioiden jälkeen kolmikko päätti perustaa yhtyeen, jonka nimeksi valittiin "Eyes Adrift".


title: Eyes Adrift

text: Yhtye alkoi nauhoittaa debyyttialbumiaan alkuvuodesta 2002. Nauhoitusten jälkeen yhtye aloitti Amerikan-kiertueen, joka kesti aina vuoden loppuun asti. He esiintyivät lähinnä pienehkoissä ravintoloissa ja yökerhoissa.


title: Eyes Adrift

text: Syksyllä 2002 SpinART Records julkaisi yhtyeen debyyttialbumin "Eyes Adrift". Albumi sisälsi 12 kappaletta, joista yksi, "Alaska", julkaistiin myös singlenä. Kappaleesta julkaistiin myös musiikkivideo. Levy ei myynyt odotetusti, vaan osoittautui flopiksi. Tämän seurauksena Novoselic turhautui musiikkibisnekseen ja päätti jättää yhtyeen vuonna 2003 keskittyäkseen politiikkaan. Tämän jälkeen Kirkwood ja Gaugh perustivat niin ikään lyhytikäiseksi jääneen rock-yhtyeen nimeltä Volcano.


title: Kaasuvalo

text: Kaasuvalo (Gaslight) on vuonna 1944 ensi-iltansa saanut jännityselokuva, joka perustuu Patrick Hamiltonin näytelmään "Gas Light", jota Yhdysvalloissa esitettiin nimellä "Angel Street". Elokuvan ohjasi George Cukor ja siinä esiintyivät Ingrid Bergman, Charles Boyer ja Joseph Cotten. Angela Lansbury oli elokuvassa ensimmäisessä roolissaan kopeana palvelijattarena. Ingrid Bergman sai roolistaan Paula Alquistina parhaan naispääosan Oscarin.


title: Kaasuvalo

text: Termi "gaslighting" on saanut nimensä "Kaasuvalo"-näytelmästä ja sen elokuvaversioista vuosilta 1940 ja 1944.


title: Kaasuvalo

text: "The New York Timesin" kriitikot valitsivat "Kaasuvalon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kaasuvalo

text: Paula Alquistin (Ingrid Bergman) täti, kuuluisa oopperalaulaja Alice Alquist, murhataan raa'asti ja murha jää selviämättä. Paula muuttaa Italiaan ja yrittää unohtaa menneisyyden. Vuosien päästä Paula on rakastunut Gregory-nimiseen (Charles Boyer) pianistiin, jonka kanssa hän menee naimisiin. Gregory ja Paula muuttavat Lontooseen Alice-tädin asuntoon. Asuntoon tulon jälkeen Gregory yrittää uskotella Paulalle kaikin tavoin tämän olevan menettämässä järkensä.


title: Kaasuvalo

text: Lopulta avuliaan poliisin (Joseph Cotten) avulla Gregory paljastuu Alice Alquistin murhaajaksi, joka yrittää saattaa vaimonsa mielisairaalaan ja löytää Alicen kuuluisat korut.


title: Juurileiri

text: Juurileiri on 15–20-vuotiaille suunnattu aikuistumisleiri, jolla tutustutaan vanhaan suomalaiseen elämäntapaan, maailmankuvaan, uskomuksiin ja kansanperinteeseen. Aiheita käsitellään keskustelujen, perinteisten käsitöiden ja itseilmaisun keinoin sekä opetellaan vanhan omavaraistalouden elämäntapaan kuuluvia taitoja.


title: Juurileiri

text: Juurileiri on järjestetty kerran kesässä Frantsilan yrttitilan isännöimällä Koskelan museotorpalla Suodenniemellä vuodesta 2004 lähtien. Leiritoiminta lähti liikkeelle 2003, kun alle kymmenen kansanperinteen parissa työskentelevän aikuisen työryhmä oli utelias tietämään, kiinnostaisiko nykynuoria villivihannesten keräily, pärekorin teko, kansanlaulujen laulaminen, syntyjen syvien pohdiskelu muinaisrunojen pohjalta, savusaunan lämmitys ynnä muu leirin ohjelma. Ensimmäisellä leirillä nuoria osanottajia oli kahdeksan. Koska nuorten innostus oli kova, ja lisää aikuisia opettajiakin oli leireille tulossa jakamaan vapaaehtoistyönä taitojaan, toiminta on vuosi vuodelta kehittynyt ja vakiintunut. Keväällä 2007 leirin järjestäjät perustivat Juurielo-nimisen yhdistyksen leiritoiminnan ympärille.


title: Juurileiri

text: Juurileirin ohjelma vaihtelee vuosittain. Leireillä on opetettu mm. yrttitietoutta, kasvivärjäystä, jousiammuntaa, muinaiskalastusta, kehräystä, lautanauhojen kutomista ja pettuleivän leivontaa. Keskustelunaiheina ovat esimerkiksi esivanhempiemme elämän edellytykset luonnon ehdoilla, siihen liittyvä maailmankuva ja syklinen aikakäsitys, kansanusko ja -tieto, eri elementit (maa, vesi, tuli ja ilma), elämän kiertokulku, naiseksi ja mieheksi kasvaminen, yhteisöllisyys ja omien juurten pohdinta. Leirillä käydään läpi myös sarja seremonioita, joiden tarkoituksena on avata mytologiaa elämyksellisellä tavalla. Leiri päättyy loppujuhlaan, johon nuorten perhe ja sukulaiset voivat osallistua. Leiri voi toimia vaihtoehtona rippileirille ja Prometheus-leirille.


title: Juurileiri

text: Juurileiritoimintaan kuuluu kesäleirin lisäksi viikonlopun mittaisia tapahtumia ympäri vuoden. Juurileirin käyneet tapaavat toisiaan kekrijuhla- ja laskiaistapaamisissa, joita on järjestetty mm. alkuperäiskarjatilalla Uudellamaalla, ekoyhteisössä Pohjois-Hämeessä ja leirikeskuksessa Raaseporin linnan tuntumassa.


title: Juurileiri

text: Leirin järjestää Juurielo ry, jonka tavoitteina on edistää omien juurten tuntemusta, esivanhempien maailmankuvan ymmärrystä, elämän kunnioitusta, luontoyhteyttä ja samalla yhteyttä omaan itseen, yhteisöllisyyttä sekä paikallisperinteiden tuntemusta ja niistä nauttimista. Mukana ovat vuosien varrella olleet myös Frantsilan Luomuyrttitila, Sukukansojen ystävät ry ja Uusarkaainen ARKI ry.


title: Verettömyys

text: Verettömyys oli suomalaisen kansanperinteen tuntema ihmisten sairaus, jonka kuviteltiin johtuvan veren laadun heikkenemisestä, vääränlaisesta verestä tai veren vähyydestä. Verellisyys oli ihmisen tavallinen, oikea tila, jossa hänellä oli riittävästi omaa verta.


title: Verettömyys

text: Verettömyys aiheutti innottomuutta, kalvakkuutta, masentumista tai heikkoutta. Kyse oli lähinnä riuduttavista sairauksista ja puutostiloista, kuten anemiasta. Nykyisin verettömyys tarkoittaa kalpeutta.


title: Verettömyys

text:
Verettömyys johtui joskus siitä, että ympäristön haltijat olivat vieneet tai turmelleet veren tai tuoneet oman verensä tilalle. Loitsuilla saatettiin pyytää omaa verta takaisin:
Oma veri voitiin rinnastaa luontoon, suojelushaltijaan, ja verta nostatettiin kuin luontoa lovesta:


title: Half Hour of Power

text: Half Hour of Power on Sum 41 -yhtyeen ensimmäinen studioalbumi. Big Rig Records julkaisi sen 27. kesäkuuta 2000.


title: Half Hour of Power

text: Levyn kappaleen "Summer" suunniteltiin julkaistavan jokaisella Sum 41:n albumilla, mutta tämän levyn jälkeen se ilmestyi vain albumilla "All Killer No Filler".


title: Half Hour of Power

text: Kaikki kappaleet kirjoittanut Sum 41


title: Vanity Fare

text: Vanity Fare oli vuonna 1966 perustettu englantilainen yhtye, jonka suurin hitti oli ”Hitchin’ A Ride” vuodelta 1970. Kappaleen on levyttänyt suomeksi Paula Koivuniemi vuonna 1972 nimellä ”Liftari oon”. Toinen Vanity Faren hittikappale oli ”Early In The Morning”, josta tehtiin Suomessa Joukon ja Kostin esittämä käännös nimellä ”Illasta aamuun” (1969).


title: Luca Cordero di Montezemolo

text: Luca Cordero di Montezemolo (s. 31. elokuuta 1947 Bologna, Italia) on italialainen liikemies, joka tunnetaan parhaiten autojätti Fiatin hallituksen entisenä puheenjohtajana, Ferrarin pääjohtajana sekä yhtenä Formula 1 -sarjan suurimmista vaikuttajista. Koulutukseltaan Montezemolo on juristi.


title: Luca Cordero di Montezemolo

text: Montezemolo opiskeli lakia Rooman yliopistossa, josta hän siirtyi Columbian yliopistoon vuonna 1971. Myöhemmin hän siirtyi Fiat-konserniin, josta hänet siirrettiin Ferrarille 1973. Siellä hänestä tuli Enzo Ferrarin assistentti ja seuraavana vuonna jo Scuderia Ferrarin tallipäällikkö. Vuonna 1975 Montezemolo ylennettiin kuitenkin Ferrarista Fiatin urheilutoiminnan johtajaksi ja vuonna 1977 koko Fiatin johtajistoon.


title: Luca Cordero di Montezemolo

text: Vuonna 1991 Montezemolo palasi Ferrarille kun Fiatin pääjohtaja Gianni Agnelli nimitti hänet koko Ferrarin pääjohtajaksi, jossa toimi vuoteen 2014 asti. Hän toimi myös Maseratin johtajana vuosina 1997–2005.


title: Luca Cordero di Montezemolo

text: Montezemolon vaikutus Formula 1 -sarjaan on ollut merkittävä. Jo hänen ensimmäisenä aikanaan Ferrarilla vuosina 1973–1977, talli voitti kaksi kuljettajien ja kolme valmistajien maailmanmestaruutta. Tehtyään paluun talliin hän palkkasi kaudeksi 1993 Peugeot'n johtajan Jean Todtin, joka houkutteli muun muassa Michael Schumacherin, Ross Brawnin ja Rory Byrnen talliin kaudeksi 1996. Vuonna 1999 Ferrari voitti valmistajien mestaruuden ensi kertaa 16 vuoteen ja seuraavana vuonna kuljettajien maailmanmestaruuden ensi kertaa 21 vuoteen. Tehtyään paluun Ferrarille, Montezemolo on johdattanut tallinsa kahdeksaan valmistajien- ja kuuteen kuljettajienmestaruuteen.


title: Luca Cordero di Montezemolo

text: Vuoden 2010 huhtikuussa Montezemolo ilmoitti jättävänsä Fiatin hallituksen puheenjohtajan paikan.


title: Luca Cordero di Montezemolo

text: Luca Cordero di Montezemolo on sukua Andrea Cordero Lanza di Montezemololle, josta tuli kardinaali vuonna 2006.


title: Osku Nurmi

text: Osku Nurmi on suomalainen radiojuontaja. Hän olisi halunnut nuorena tulla muusikoksi tai jalkapalloilijaksi, mutta päätyikin lopulta juontamaan radio-ohjelmia. Radio-ohjelmia Osku Nurmi on tehnyt 1990-luvun alusta lähtien, esimerkiksi Salon ja Turun paikallisradioissa, kunnes siirtyi vuoden 2007 alussa Radio Rockille.


title: Joseph Gordon-Levitt

text: Joseph Leonard Gordon-Levitt (s. 17. helmikuuta 1981 Los Angeles, Kalifornia) on yhdysvaltalainen näyttelijä ja elokuvaohjaaja. Parhaiten hänet tunnetaan televisiosarjasta "Kolmas kivi auringosta" ja elokuvista "500 Days of Summer", "Inception" ja "Yön ritarin paluu". Vuonna 2013 hän ohjasi ensimmäisen elokuvansa "Don Jon", jossa hän näytteli myös pääosaa.


title: Joseph Gordon-Levitt

text: Gordon-Levitt syntyi Los Angelesissa, Kaliforniassa ja kasvoi Sherman Oaksissa. Hänen vanhempansa ovat Dennis Levitt ja Jane Gordon. Hänellä oli myös isoveli Dan (1974–2010).


title: Joseph Gordon-Levitt

text: Nelivuotiaana Gordon-Levitt näytteli musikaaleissa, minkä jälkeen hän pääsi esiintymään televisiomainoksissa, kuten Sunny Jim, Cocoa Puffs, Pop-Tarts ja Kinney Shoes. Hän aloitti näyttelijäuransa kuusivuotiaana televisioelokuvissa, minkä jälkeen hän on esiintynyt monissa suuren budjetin elokuvissa ja televisiosarjoissa. Hän on myös ohjannut lyhytelokuvia ja perustanut HitRECord-tuotantoyhtiön. Gordon-Levitt piti hetken taukoa näyttelemisestä mennen opiskelemaan Columbia Universityyn, mutta jätti koulun kesken jatkaakseen uraansa.


title: Pierre Clostermann

text: Pierre Henri Clostermann (28. helmikuuta 1921 Curitiba, Brasilia – 22. maaliskuuta 2006 Montesquieu-des-Albères, Ranska) oli ranskalainen toisen maailmansodan hävittäjälentäjä ja hävittäjä-ässä.


title: Pierre Clostermann

text: Clostermann opiskeli Yhdysvalloissa Ranskan ja Saksan konfliktin puhjetessa, ja Ranskan antauduttua hän suuntasi Englantiin tarkoituksenaan liittyä RAF:iin. Koulutuksen päätyttyä vuonna 1942 hänet sijoitettiin ranskalaisista vapaaehtoisista koottuun "Elsass" -laivueeseen.


title: Pierre Clostermann

text: Elsass -laivueessa hän saavutti ensimmäiset voittonsa, kun hän ampui alas kaksi Focke-Wulf Fw 190 -hävittäjää. Hän toimi Biggin Hillissä aina vuoden 1943 syksyyn, jolloin hänet siirrettiin "City of Glasgow" -nimeä kantavaan 602. laivueeseen. Clostermann toimi seuraavan vuoden aikana mitä erilaisimmissa tehtävissä. Hänen laivueensa saattoi Lentäviä linnoituksia Saksaan, rynnäköi V-1:n laukaisuasemia vastaan ja otti lopulta osaa Normandian maihinnousuun. Clostermann oli kerännyt jo tuolloin suuren pudotustilin, mutta varsinainen ilmavoittojen aika oli vasta koittamassa hänelle.


title: Pierre Clostermann

text: Esimakua tulevasta antoi komennus Typhoonilla suoritettuihin koulutuslentoihin kesällä 1944. Pahamaineisen Hawker Typhoonin ohjaimissa karaistunut määrättiin pian tämän jälkeen lentueenjohtajaksi 122. rykmenttiin, joka oli vastikään varustettu liittoutuneiden uudenaikaisimmilla hävittäjillä - Hawker Tempesteillä. 122. rykmentti oli valiojoukko, jonka harteille annettiin vaarallisimmat tehtävät. Rykmentin pudotussaldot olivat korkeat, Tempestit olivat liittoutuneiden ainoita koneita, jotka kykenivät torjumaan jopa saksalaisten uudet Me 262:t. Tämä "rottajahdiksi" kutsuttu taktiikka oli menestyksekäs, mutta myös riskialtis ja 122. Laivue kärsi kovia tappioita menestyksensä vastapainoksi. Ehkä kuuluisin näiden miesten alas ampuma saksalainen Me 262-lentäjä oli everstiluutnantti Walter Nowotny. Clostermann mainitsee muistelmissaan että Nowotnyn olisi ampunut alas Bob Clark -niminen RAF:n lentäjä joka oli hänen johtamansa partion neloskoneen ohjaaja.


title: Pierre Clostermann

text: Clostermann mainitsee kohdanneensa eräällä lennolla myös saksalaisten koetyyppisen Dornier Do 335 -hävittäjäkoneen, mutta muutamat kaukaa otetut konekiväärikameran kuvat jäivät ainoaksi tulokseksi, koska saksalaiskone oli liian nopea alas ammuttavaksi.


title: Pierre Clostermann

text: Huhtikuussa 1945 Clostermann ylennettiin 122. rykmentin komentajaksi.


title: Pierre Clostermann

text: Sodan päättyessä Euroopassa Clostermanin henkilökohtaisen Tempestin "Le grande Charlesin" kylkeä koristi 32 voitonmerkkiä. Elokuussa 1945 Clostermann pyysi eroa RAF:n palveluksesta ja hänet kotiutettiin.


title: Pierre Clostermann

text: Monin kunniamerkein palkittu hävittäjä-ässä siirtyi rauhanomaisemmille rintamille ja otti osaa mm. Ranskan sisäpolitiikkaan. Pierre Clostermann kirjoitti myös kaksi omakohtaisiin kokemuksiinsa perustuvaa kirjaa: "Suuri sirkus" ("Le Grande Cirque" 1948, suom. Otava 1953) ja "Taivaalla palaa" ("Feux du ciel" 1951, suom. Otava 1954).


title: Pierre Clostermann

text: Sen sijaan hänen suuri suunnitelmansa ilmasodan historian kirjoittamisesta - josta hän mainitsee kirjansa "Taivaalla palaa" esipuheessa - ei ole ilmestynyt suomeksi.


title: Pierre Clostermann

text: Myöhemmin Clostermannilla oli tilaisuus koelentää kuuluisa saksalainen Me 262 -suihkuhävittäjä. Clostermannin näkemyksen mukaan kone oli liian vaikeasti hallittava, jotta sillä olisi ollut merkitystä.


title: Hilda Abrahamz

text: Hilda Astrid Abrahamz Navarro (s. 14. marraskuuta 1959 Caracas) on venezuelalainen näyttelijä.


title: Hilda Abrahamz

text: Abrahamz on tullut tutuksi Olimpia de Villaneuvana televisiosarjassa "Tuhkimotarina", jossa Olimpia yritti kuumeisesti viedä miehensä veljentyttären, Valentina Villanueva Lanzin (Natalia Streignard), perintöä.


title: Hilda Abrahamz

text: Abrahamz on esiintynyt myös muissa televisiosarjoissa, kuten "La Estrambótica Anastasia", "Amor a Palos" ja "De mujer a mujer". Muita Abrahamzin rooleja ovat Mariña telenovelassa Luz Mariña.


title: Hilda Abrahamz

text: Abrahamz on vuoden 1980 Miss Venezuela -kisan ensimmäinen perintöprinsessa ja samana vuonna hän sijoittui Miss Maailma -kisoissa 15:n parhaan joukkoon.


title: Henri Désiré Landru

text: Henri Désiré Landru (12. huhtikuuta 1869 Pariisi, Ranska – 25. helmikuuta 1922 Versailles, Ranska) oli ranskalainen sarjamurhaaja, "Ranskan ritari Siniparta", joka muistetaan varakkaiden leskirouvien viettelemisestä ja murhaamisesta.


title: Henri Désiré Landru

text: Landru syntyi 1869 pariisilaiseen työläisperheeseen. Hän palveli neljä vuotta Ranskan armeijassa aliupseerina ja ryhtyi sen jälkeen pikkuliikemieheksi. Hän kokeili onneaan rikollisena ja toimeenpani pieniä huijauksia, joiden kohteina olivat tavallisesti varakkaat leskirouvat. Landru tuomittiin oikeudessa useita kertoja ja istui vankilassa useaan otteeseen. Hän meni myös naimisiin ja sai neljä lasta, mutta liitto päättyi asumiseroon.


title: Henri Désiré Landru

text: Vuonna 1914 Landru alkoi julkaista pariisilaisissa sanomalehdissä kontakti-ilmoituksia. Hän esiintyi tavallisesti vakavaraisena keski-ikäisenä leskimiehenä joka halusi tavata leskirouvia "vakavin aikomuksin". Koska ensimmäinen maailmansota oli syttynyt ja rintamalla kaatui paljon ranskalaisia miehiä, kotirintamalla oli runsaasti leskiä Landrun huijattavaksi. Tavattuaan lupaavan, rikkaan leskirouvan Landru pyrki viettelemään tämän ja pääsemään käsiksi tämän varallisuuteen. Onnistuttuaan tässä hän tappoi naisen (todennäköisimmin kuristamalla) ja poltti tämän pilkotun ruumiin uunissaan.


title: Henri Désiré Landru

text: Vuosien 1914 ja 1918 välillä Landrun uhriksi joutui kymmenen leskeä sekä yhden naisen teini-ikäinen poika. Hän vaihtoi henkilöllisyyttään niin usein, että virkavalta ei kyennyt pääsemään hänen jäljilleen, ja hänen uhrinsa merkittiin kadonneiksi poliisin kirjoihin. Vuonna 1919 Landru viimein vangittiin, kun erään hänen uhrinsa sisar onnistui johdattamaan poliisit hänen jäljilleen.


title: Henri Désiré Landru

text: Aluksi Landrua syytettiin ainoastaan kavalluksesta. Hän ei suostunut puhumaan poliiseille, eikä hänen uhriensa ruumiita pitkällisistä etsinnöistä huolimatta löydetty. Poliisi sai kuitenkin haltuunsa Landrun muistiinpanoja, joihin tämä oli listannut uhriensa nimiä, ja niiden perusteella Landrua vastaan voitiin nostaa syyte yhdestätoista murhasta. Oikeus totesi hänet syylliseksi ja tuomitsi kuolemaan. Henri Désiré Landru teloitettiin giljotiinilla Versailles'n vankilassa 25. helmikuuta 1922.


title: Henri Désiré Landru

text: Landru oli myös esikuvana Charles Chaplinin elokuvan Ritari Siniparta päähenkilölle monsieur Verdoux'lle.


title: Kazimira Prunskienė

text: Kazimira Danutė Prunskienė (s. 26. helmikuuta 1943) oli Liettuan ensimmäinen pääministeri maaliskuussa 1990 tapahtuneen itsenäistymisen jälkeen. Hän hoiti virkaa tammikuuhun 1991.


title: Kazimira Prunskienė

text:
Kazimira Danutė o.s. Stankevičiūtė syntyi Vasiuliškiain kylässä. NKVD surmasi hänen isänsä toisen maailmansodan aikana hänen ollessaan vuoden ikäinen.
Hän kävi Vilnan yliopistoa, josta sai 1965 taloustieteen arvosanan ja myöhemmin tohtorintutkinnon. Hän opetti myöhemmin yliopistossa ja työskenteli 1981–1986 Länsi-Saksassa.


title: Kazimira Prunskienė

text: Mentyään naimisiin Povilas Prunskusin kanssa hän otti nimen Prunskienė. Hän liittyi puolueeseen 1980 ja työskenteli vuodesta 1986 maatalouden tutkimusinstituutissa. Vuonna 1988 hän oli mukana itsenäisyysmielisen Sąjūdisin perustamisessa. Hän oli maan pääministerinä 1991 pyrkien kumoamaan Neuvostoliiton maalle asettaman kauppasaarron. Hän jatkoi tämän jälkeen työtään maatalouden parissa.


title: Kazimira Prunskienė

text: Liettuan korkein oikeus tulkitsi, että Prunskienė oli ollut yhteistyössä KGB:n kanssa, ja hänet erotettiin parlamentista 14. syyskuuta 1992.


title: Kazimira Prunskienė

text: Prunskienė on Liettuan talonpoikien kansanliiton (Lietuvos valstiečių liaudininkų sąjunga, LVLS) puoluejohtaja. Hän oli LVLS:n ehdokas Liettuan presidentinvaaleissa 2004. Hän sai ensimmäisellä kierroksella 21,4 % äänistä, mutta hävisi toisella kierroksella Valdas Adamkusille ääniprosentein 52,6–47,4.


title: Radio Mega

text: Radio Mega oli oululainen radioasema, jonka taajuusalue oli Oulun seudulla 103,1 MHz (3kW) ja Raahessa 100,7 MHz (1kW). Se soitti pääasiassa rockia, joka oli suunnattu 25–55-vuotiaille. Radio Mega lähetti selostuksen Oulun Kärppien jokaisesta koti- ja vierasottelusta, jotka selosti Ari Stenius. Myös AC Oulun vieraspelit kuultiin Megalta. AC Oulun pelien selostajana toimi Sebastian Waheeb. Tunnetuin Radio Megan toimittaja lienee ollut entinen kansanedustaja Lyly Rajala.


title: Radio Mega

text: Oulun ensimmäiset kaupalliset paikallisradioasemat perustettiin vuonna 1988. Toinen asemista oli Radio Mega ja toinen "Radio Kaiku", joka kuitenkin lopetti toimintansa vuonna 1991. Sittemmin Radio Mega oli osa SBS Finland -yhtiötä, jonka omisti kansainvälinen monimediakonserni ProSiebenSat.1 Media AG.


title: Radio Mega

text: Radio Mega sai luvan laajentaa kuuluvuusaluettaan Muhokselle toimilupakierroksella 2006. Megan toivomuksesta lähetinpaikkakunnaksi vaihdettiin kuitenkin Raahe valtioneuvoston hyväksynnällä. Mega aloitti lähetyksensä Raahessa 30. lokakuuta 2008 taajuudella 90,8 MHz . Kuuluvuusongelmien vuoksi Raahen taajuus jouduttiin kuitenkin vaihtamaan 100,7 MHz:iin pian aloituksen jälkeen. Radio Megan toimitus sijaitsi Oulun Hallituskadulla Iskelmä Oulun, Iskelmä Ankkurin ja Radio Pookin kanssa samassa rakennuksessa. Nykyään Megan entisessä toimituksessa sijaitsee Radio City Oulun toimitus.


title: Radio Mega

text: Radio Megan lähetys oli kuultavissa myös Internetissä kanavan kotisivujen kautta. 5. kesäkuuta 2012 SBS Finland sai Liikenne- ja viestintäministeriöltä toimiluvan aloittaa Radio Megan lähetykset Ylivieskan alueella taajuudella 88,3 MHz kyseisen vuoden aikana. 11.6.2012 SBS Finland kertoi laajentavansa juhannuksen jälkeen Radio Cityn kuuluvuutta, minkä vuoksi Radio Megan nimi muuttui Radio City Ouluksi ja lähetykset tehdään jatkossa samalla kaavalla kuin Iskelmän lähetyksiä eli keskitetysti. Valtaosa ohjelmavirrasta tullaan tuottamaan ja lähettämään Helsingistä päin. Aluetoimituksesta tullaan kuitenkin tuottamaan ja lähettämään paikallisuutisia, Kärppien selostettuja jääkiekko-otteluita sekä päivittäistä tunnin mittaista paikallisohjelmaa. Myös paikallismainonta tulee säilymään. . 20.6.2012 Radio Megan lähetykset aloitettiin Digitan Kiimingin radio- ja tv-asemalta ja samalla aseman lähettimen voimakkuutta nostettiin yhdestä kilowatista kolmeen kilowattiin. Näin ollen kanavan kuuluvuusalue laajentui Oulun alueella merkittävästi ja vanhat lähetykset Digitan Oulun Nokelan radioasemalla päättyivät. Megan lähetykset päättyivät lopullisesti 25. kesäkuuta 2012. Radio City Oulu aloitti lähetykset Megan entisillä taajuuksilla välittömästi lopetuksen jälkeen.


title: Fermaatti (kuoro)

text: Fermaatti on Kalajoella 1979 perustettu nuorisokuoro, jota on koko ajan johtanut opettaja, dir. cant. Soili Autio. Fermaatin taustalla oli Kalajoen seurakunnan 1960-luvulla perustama kuoro.


title: Fermaatti (kuoro)

text: Kuoron kokoonpano uusiutuu joka vuosi. Iältään kuoron jäsenet ovat 11–20-vuotiaita. Nykyisessä kokoonpanossa on 41 tyttöä.


title: Fermaatti (kuoro)

text: Fermaatti-kuoron ohjelmisto koostuu mm. vanhoista latinankielisistä kirkkolauluista ja muusta hegellisestä musiikista, negrospirituaaleista, Suomen ja muiden maiden kansanlauluista, ns. kevyestä musiikista sekä klassisista kuoroteoksista. Pääpaino on kuitenkin tämän päivän suomalaisten nykysäveltäjien musiikissa. Minna-Liisa Kaattari on kuoron vakituinen säestäjä.


title: Fermaatti (kuoro)

text: Lukuisten kotimaan esiintymis- ja koulutusmatkojen lisäksi on kuoro tehnyt matkoja ulkomaille Unkariin, Hollantiin, Belgiaan, Saksaan, Italiaan, Vatikaanivaltioon, Irlantiin, Japaniin, Ranskaan ja Espanjaan. Hollannissa ja Italiassa kuoro osallistui kilpailuihin ja voitti kummatkin kilpailut. Vuonna 2000 Yleisradio valitsi Fermaatin "Vuoden Nuorisokuoroksi". Syksyllä 2013 kuoro osallistui Espanjan Canta al Mar -kilpailuun ja sai sieltä kultaisen diplomin.


title: Fermaatti (kuoro)

text: Fermaatti on julkaissut 6 äänitettä:


title: Pentti Saares

text: Pentti Saares (4. helmikuuta 1911 Suonenjoki – 26. kesäkuuta 2005 Helsinki) oli suomalainen näyttelijä, klaffi ja SF:n järjestäjä.


title: Pentti Saares

text: Saares teki pitkän uran SF-elokuvassa: hän teki pitkän uran myös teatterissa. Klaffi- ja järjestystehtävien ohella Saares oli myös sivuosien erikoismies, hän teki yhteensä 40 pientä elokuvaroolia, tunnetuimmat niistä ovat muun muassa elokuvissa Kersantilleko Emma nauroi?, Ryhmy ja Romppainen, Kuollut mies rakastuu, Kohtalo johtaa meitä, Haaviston Leeni, Pojat, Sissit, Täällä Pohjantähden alla, Leikkikalugangsteri, Pohjantähti, Viimeinen savotta ja Runoilija ja muusa.


title: Pentti Saares

text: Saares kuoli 94-vuotiaana Helsingissä.


title: Kentala

text: Harri Kentala (taiteilijanimeltään pelkkä Kentala) on suomalainen laulaja, joka on osallistunut Eurovision laulukilpailujen Suomen-karsintoihin vuosina 2005 ja 2007. Vuonna 2005 hänen kappaleensa oli nimeltään ”Deck of Cards”, ja hän sijoittui toiseksi Geir Rönningin jälkeen. Vuonna 2007 menestys ei ollut aivan yhtä loistava. Kaksivaiheisessa karsinnassa Kentala esitti kappaleet ”Merry-go-round” ja ”Left My Heart Behind”, joista jälkimmäinen pääsi finaaliin. Kahdentoista finalistin joukossa Kentala sijoittui yhdeksänneksi saatuaan 5 100 puhelinääntä.


title: Hellogoodbye

text: Hellogoodbye on yhdysvaltalainen pop-yhtye. Se perustettiin Huntington Beachilla, Kaliforniassa vuonna 2001. Yhtyeellä on kiinnitys Drive-Thru Recordsiin.


title: Hellogoodbye

text: Hellogoodbyen ensimmäinen täysmittainen albumi "Zombies! Aliens! Vampires! Dinosaurs!" (2006) ja varsinkin sen single "Here (In Your Arms)" olivat kansainvälisiä menestyksiä. Single sijoittui mm. Yhdistyneen kuningaskunnan listojen neljännelle sijalle ja on saanut radiosoittoa myös Suomessa.


title: Punaraputokko

text: Punaraputokko ("Amblyeleotris wheeleri") on tokkoihin kuuluva kala.


title: Punaraputokko

text: Punaraputokko kasvaa noin seitsemän senttimetriä pitkäksi. Sen puikkomainen vartalo on punaruskean ja kellertävän pystyraitainen. Silmät kohoavat kulmikkaan pään yläpuolelle. Rintaevät ovat muiden tokkojen tapaan voimakkaat.


title: Punaraputokko

text: Punaraputokko elää luonnossa Indopasifisella merialueella.


title: Punaraputokko

text:
Punaraputokko kaivautuu mielellään ainakin pyrstöosaltaan hiekkaan. Se puolustaa reviiriään, mutta on harvoin aggressiivinen. Punaraputokko voi elää symbioottisessa suhteessa samassa hiekkakuopassa tai kolossa suunnilleen samankokoisten pistoolirapujen ("Alpheus sp.", ainakin "Alpheus ochrostriatus") kanssa.
Punaraputokkoja pidetään meriakvaarioissa, joissa on paljon uintitilaa ja korallihiekkapohja. Ne eivät näyki koralleja, joten ne käyvät myös riutta-akvaarioon. Ne syövät lihaisaa pakasteruokaa, jota suositellaan annettavaksi kahdesti päivässä.


title: Mikko Könkkölä

text: Mikko Johannes Könkkölä (s. 28. syyskuuta 1952 Helsinki) on Helsingin hovioikeuden presidentti.


title: Mikko Könkkölä

text: Könkkölä valmistui ylioppilaaksi vuonna 1971 ja oikeustieteen kandidaatiksi vuonna 1973. Hän sai varatuomarin arvon vuonna 1978. Hän työskenteli oikeusministeriössä tutkijana 1974–1975 ja Helsingin yliopistossa vertailevan oikeustieteen assistenttina 1975–1976.


title: Mikko Könkkölä

text: Könkkölä oli oikeusministeriössä lainsäädäntösihteerinä 1979–1981, lainsäädäntöneuvoksena 1981–1989 sekä 1991–1996 ja apulaisosastopäällikkönä sekä lainsäädäntöjohtajana 1996–2001. Hän oli vuosina 1989–1991 lainsäädäntöneuvos myös opetusministeriössä.


title: Mikko Könkkölä

text: Könkkölä oli korkeimman oikeuden (KKO) sivutoiminen ylimääräinen esittelijä vuosina 1979–1984. Hän toimi KKO:n jäsenenä ja oikeusneuvoksena vuosina 2001–2005 ja Vaasan hovioikeuden presidenttinä 2005–2009. 1. lokakuuta 2009 Könkkölä aloitti Helsingin hovioikeuden presidenttinä.


title: Mikko Könkkölä

text: Syksyllä 2015 Könkkölä haki vuoden 2016 alussa vapautuvaa KKO:n presidentin tehtävää.


title: Christina Odenberg

text: Christina Odenberg (s. 26. maaliskuuta 1940) oli Ruotsin kirkon historian ensimmäinen naispiispa. Hänet nimitettiin Lundin hiippakunnan piispaksi 5. kesäkuuta 1997.


title: Christina Odenberg

text: Christina Odenberg jäi virasta eläkkeelle 31. maaliskuuta 2007, ja hänen seuraajakseen valittiin Antje Jackelén. Odenbergin veli Mikael Odenberg on tunnettu poliitikko ja Ruotsin puolustusministeri 2006–2007.


title: Simon (Trollz)

text: Simon on henkilö piirrossarjassa Trollz. Hän on Trollzopoliksen verivihollinen. Hän on yrittänyt jo 3000 vuotta vallata sekä uutta että vanhaa Trollzopolista. Simonin apulaiskoira on nimeltään Snarf.


title: Simon (Trollz)

text: Simon on todella ilkeä riiviö. Hän ei tunnu pitävän kenestäkään, ei edes Snarfista. Maailman valtaaminen tuntuu olevan hänelle pakkomielle. Kukaan ei tiedä, mistä Simon on kotoisin, eikä kukaan haluakaan tietää. Simon asuu Aavemetsässä, tosin kukaan ei tiedä missä.


title: Simon (Trollz)

text: Simon on yli 3000 vuotta vanha, mutta hän pysyy aina yhdeksänvuotiaana.


title: Simon (Trollz)

text: Simonia esittävät seuraavat ääninäyttelijät


title: Desaster

text: Desaster on saksalainen vuonna perustettu 1988 thrash metal -yhtye, joka on saanut vaikutteita monilta metalliyhtyeiltä, kuten Venomilta, Hellhammerilta ja Destructionilta. Yhtyeen kitaristi Infernal on yhtyeen ainut, vielä yhtyeessä toimiva alkuperäisjäsen.


title: Kangaskärpässieni

text: Kangaskärpässieni ("Amanita porphyria") on ruskehtavanharmaa, lievästi myrkyllinen sieni. Se saattaa kypsentämättömänä aiheuttaa oireita, esimerkiksi ruoansulatuselimistön ärsyyntymistä. Kangaskärpässienen ei kuitenkaan tiedetä aiheuttaneen Suomessa myrkytyksiä, koska se poikkeaa ulkonäöltään suosituista ruokasienistä. Kangaskärpässientä muistuttaa hieman esimerkiksi rusokärpässieni.


title: Kangaskärpässieni

text: Kangaskärpässienen lakki on nuorena kellomainen ja vanhana laakea, väritykseltään ruskean- tai violetinharmaa. Lakin halkaisija on tavallisimmin 4–10 cm. Yleensä lakki on täplätön, joskus siinä on havaittavissa vaaleanharmaita suojuksen jäänteitä. Heltat ovat valkoiset, irtotyviset ja tiheässä. Tyypillinen tuntomerkki on rengas, joka on selkeästi tummahko, lakin pintakelmun värinen.


title: Kangaskärpässieni

text: Jalka on hoikka (pituus 5–12 cm, paksuus 1–1,5 cm), tyveltään mukulamainen ja väriltään lähinnä vaaleanharmaa.


title: Kangaskärpässieni

text: Kangaskärpässientä tavataan ainakin Pohjois-Amerikassa ja Pohjois-Euroopassa. Eteläisissä osissa Suomea sieni on yleinen; Pohjois-Suomessa sitä on etenkin mäntyvaltaisissa metsissä ja tunturikoivikoissa mäntyjen lähellä.


title: Ryssämarkka

text: Ryssämarkka (, ) on kirkonkylä Porsangin kunnassa Finnmarkin läänissä pohjois-Norjassa. Kylä sijaitsee 56 km pohjoiseen Porsangin kuntakeskuksesta Lemmijoelta. Porsangin kuntaa nimitettiin virallisesti Kistrandin eli Ryssämarkan kunnaksi vuoteen 1964 asti.


title: Luettelo Suomen vanhoista perunalajikkeista

text: Suomen vanhat perunalajikkeet aakkosjärjestyksessä


title: Havlíčkův Brod

text: Havlíčkův Brod (ennen vuotta 1945 "Německý Brod", ) on kaupunki Tšekissä Vysočinan läänissä Havlíčkův Brodin piirikunnassa. Vuonna 2009 kaupungissa oli 24 668 asukasta. 1200- ja 1300-luvuilla kaupunki oli hopean kaivun keskus. Se sijaitsee Sázava-joen varrella.


title: Max Baldry

text: Max Baldry (s. 5. tammikuuta 1996) on brittiläinen näyttelijä. Hän esitti komediassa "Mr. Bean lomailee" (2007) tunnetun elokuvaohjaaja Emil Datševskin Stepan-poikaa, jonka "katoamisen" ympärille elokuvan tapahtumat suurilta osin keskittyvät.


title: Max Baldry

text: Baldry syntyi Lontoossa. Hän kuitenkin varttui Moskovassa ja Varsovassa ennen palaamistaan synnyinmaahansa vuonna 2003. Hän käy Gayhurstin koulua Buckinghamshiressa. Hän on voittanut useita mitaleja ja palkintoja eri urheilulajien kilpailuissa.


title: Max Baldry

text: Tunnetuimman roolinsa ohella Baldryllä on ollut muita rooleja elokuvissa sekä televisiosarjassa "Rome".


title: Pentti Liedes

text: Pentti Paavali Liedes (5. toukokuuta 1921 Ii – 6. elokuuta 1985 Ii) oli suomalainen poliitikko, joka toimi SKDL:n kansanedustajana (1954–1966, 1970–1983 ja 1983-1985) ja Iin kunnanvaltuuston puheenjohtajana. Liedes kuului Suomen kommunistiseen puolueeseen, sen keskuskomiteaan (1972–1981) ja "taistolaiseen" oppositioon.


title: Pentti Liedes

text: Pentti Liedes osallistui jatkosotaan, jonka jälkeen hän harjoitti lyhyen aikaa maalarin ja kirvesmiehen ammatteja. Liedes liittyi SKP:hen 1945 ja seuraavana vuonna hänet palkattiin Valtiollisen poliisin etsiväksi Ouluun. Valpo-kauden jälkeen Liedes kävi Sirola-opiston (1950) ja siirtyi politiikkaan. Hän työskenteli sihteerinä 1952–1954. Liedes valittiin eduskuntaan vaaleissa 1954. Hänet valittiin viidesti presidentin valitsijamieheksi. Eduskuntavaaleissa 1983 Liedes jäi vain viiden äänen päähän eduskuntapaikasta, jonka vei Heikki Mustonen. Mustosen jo saatua valtakirjansa oikeusistuin kuitenkin kumosi tuloksen uuden ääntenlaskennan perusteella. Liedeksen kuoltua elokuussa 1985 Mustonen nousi jälleen kansanedustajaksi.


title: Pentti Liedes

text: Liedes kuului SKP:n opposition vankkoihin kannattajiin puolueen hajaannuttua 1960-luvulla. Hän oli opposition ykkösnimi Oulun seudulla, jonka enemmistö kannatti SKP:n vuonna 1966 uudistunutta johtoa. Vuoden 1969 edustajakokouksen jälkeen Liedes kannatti uuden oikeaoppisen kommunistisen puolueen perustamista.


title: Pentti Liedes

text: Liedeksen isä oli 1920-luvulla kansanedustajana toiminut ja poliittisista syistä vankilaan 1930-luvun alussa tuomittu Jaakko Liedes. Pentti Liedes avioitui Hilja Siiran kanssa vuonna 1943. Pariskunta sai kolme lasta. Neuvostoliitossa asunut kirjailija ja toimittaja Ahti Liedes oli Pentti Liedeksen veli.


title: Piilokyttä

text: Piilokyttä ("Deep Cover") on vuonna 1992 valmistunut yhdysvaltalainen trilleri, jonka ohjasi Bill Duke. Pääosissa olivat Laurence Fishburne ja Jeff Goldblum.


title: Piilokyttä

text: Dr. Dre ja Snoop Dogg sävelsivät elokuvan tunnusmusiikin, "Deep Coverin".


title: Piilokyttä

text: Russell Stevens hakee paikkaa huumeryhmään, jolla on tähtäimessään Kolumbian ulkoministerin veljenpoika, joka johtaa kokaiinin salakuljetusta Los Angelesissa. Päästäkseen tämän lähelle Stevensin täytyy sulauttua rikollisryhmään. Hänen ensimmäiseksi tavoitteekseen tulee saada lakimies ja huumekauppias David Jason luottamaan häneen.


title: Piilokyttä

text:
Jasonilla on kunnianhimoinen suunnitelma, joten Stevensin apu tulee enemmän kuin tarpeeseen. Koska Stevensin täytyy salata poliisitaustansa, hän joutuu myymään ostamiaan huumeita ja toisinaan tappamaan mahdolliset kilpailijat. Samalla hän joutuu punnitsemaan uudelleen rajan hyvän ja pahan välillä.
"Video-oppaassa" vuodelta 1994 Bello Romano kutsuu elokuvaa kunnianhimoiseksi ja ammattitaitoiseksi trilleriksi ja antaa sille kolme tähteä viidestä, mikä vastaa sanallista arviota ”hyvä”.


title: Tuomiojärvi (Pieksämäki)

text: Tuomiojärvi on Pieksämäen Jäppilässä sijaitseva 2,14 km²:n kokoinen luonnonarvoiltaan arvokas järvi. Järvi muodostaa kokonaisuudessaan luonnonsuojelualueen, joka kuuluu Natura 2000-verkostoon. Järvi liittyy Kymijoen vesistöön kuuluvaan Rautalammin reittiin.


title: Tuomiojärvi (Pieksämäki)

text: Lintutorni ja laavu valmistuivat syksyllä 2006. Laavulta lähtee 350 m pitkä metsäreitti, jossa suokohdilla on pitkät pitkospuut. Lintutorni on noin 6 metriä korkea. Pinta-alaa ylätasolla on noin 16m². Tornista voi tarkkailla Tuomiojärven monipuolista linnustoa. Laavun koko on 40 m², ja siellä voi yöpyä. Sen seinästöä kiertävät penkit ja kerrallaan sinne mahtuu noin 40 henkilöä. Paikalla on myös puuliiteri, wc-rakennus ja jäteastia.


title: Kadonneet (televisiosarja)

text: Kadonneet on suomalainen televisiosarja, jossa kerrotaan kadonneista suomalaisista. Sarjassa on käsitelty lukuisia arvoitukseksi jääneitä katoamistapauksia, kuten esimerkiksi koripalloilijatyttö Raisa Räisäsen katoamista Tampereella vuonna 1999, samoin kuin Ralli-Ismona tunnetun Ismo Kumpulaisen , turkulaisen opiskelijapoika Jussi Neuvosen ja karvialaisen Kai Salomaan katoamistapauksia.


title: Kadonneet (televisiosarja)

text: Sarjan on käsikirjoittanut Ei vanhene koskaan -sarjan käsikirjoittaja Esa Silander. Ohjelman juontajana toimii freelance-näyttelijä Markku Hyvönen.


title: Kadonneet (televisiosarja)

text: Yksi ohjelmassa käsitellyistä tapauksista ratkesi kun vuonna 2004 Asikkalassa kadonnut Mika Mäenpää löytyi kuolleena elokuun lopussa 2008. Poliisin mukaan tapaukseen ei liittynyt rikosta.


title: Kadonneet (televisiosarja)

text: Raija Juutilan avopuoliso puolestaan vangittiin Pirkanmaan käräjäoikeudessa marraskuun 2011 lopulla todennäköisin syin epäiltynä Raija Juutilan murhasta, hän oli ollut lyhyen aikaa pidätettynä katoamiseen liittyen vuonna 2008. Juutilan jäänteet löydettiin joulukuussa 2011 Kangasalta ja hänen todettiin joutuneen henkirikoksen uhriksi. Rikoksesta epäilty Juutilan silloinen avopuoliso kertoi poliisille miltä alueelta ruumista kannattaisi etsiä, ruumiin jäänteet löytyivät miehen osoittamalta alueelta. Juutilan avomiestä ei haastateltu Kadonneet-ohjelmassa. Hänet tuomittiin helmikuussa 2013 Turun hovioikeudessa 10 vuodeksi vankeuteen taposta.


title: Kadonneet (televisiosarja)

text: Ilomantsissa vuonna 2005 kadonneen Jari Pesosen tapausta alettiin tutkimaan henkirikoksena, ja tammikuussa 2018 Pohjois-Karjalan käräjäoikeus vangitsi ilomantsilaisen miehen epäiltynä Pesosen taposta. Ruumista ei löydetty maastoetsinnöissä ja teknisessä tutkinnassa, mutta syyttäjä vaati vangitulle miehelle marraskuussa 2018 pidetyssä oikeudenkäynnissä rangaistusta Pesosen taposta. Syytteen mukaan syytetty oli kuristanut Pesosen hengiltä auton takapenkillä Ilomantsintiellä elokuussa 2005. 10. joulukuuta 2018 käräjäoikeus tuomitsi Juha Karhapään 9,5 vuodeksi vankeuteen Pesosen taposta ja neljästä muusta rikoksesta.


title: Kadonneet (televisiosarja)

text: Myös Pekka Tuukkasen taposta epäiltyinä vangittiin todennäköisin syin (vahvempi peruste vangitsemiselle) kaksi miestä vuonna 2011 mutta heidät vapautettiin myöhemmin. Toinen miehistä oli ollut pidätettynä Tuukkasen katoamiseen liittyen jo vuonna 2006.


title: Kadonneet (televisiosarja)

text: Sarjan ensimmäisellä kaudella tuotettiin seitsemän jaksoa, mutta näistä yksi jätettiin kadonneen omaisten pyynnöstä viime hetkellä esittämättä. Jakso käsitteli laivaristeilyllä kadonneen Toni Nordborgin tapausta, ja on kirjattu Kadonneet -sarjan kotisivuille nimellä "Syvä kuin meri". Sama nimi annettiin myöhemmin valmistuneelle Timo Suikkasen risteilykatoamista käsittelevälle jaksolle.


title: Kadonneet (televisiosarja)

text: Ohjelma sai myös kolme erikoisjaksoa. "Näin tehtiin kadonneet", "Elämä jatkuu" ja "Jäljillä".


title: Kadonneet (televisiosarja)

text: Kaikki jaksot ovat katsottavissa Ylen elävässä arkistossa, lukuun ottamatta hyllytettyä jaksoa, sekä Mika Mäenpään tapausta, joka omaisten pyynnöstä vedettiin pois esityksestä tapauksen ratkettua.


title: Munuaislaskimo

text: Munuaislaskimot () ovat verisuonia, jotka vievät verta molemmista munuaisista. Laskimot yhdistyvät alaonttolaskimoon.


title: Munuaislaskimo

text: Alaonttolaskimo on ruumiin oikealla puolella, joten vasen munuaislaskimo on pidempi. Vasempaan munuaislaskimoon laskevat myös vasen lisämunuaislaskimo () ja "Vena lumbalis" sekä miehellä vasen kiveslaskimo () ja naisella vasen munasarjalaskimo ().


title: Haralanharjun näkötorni

text: Haralanharjun näkötorni on näkötorni Kangasalan Suinulassa Vesijärven pohjoispuolella. Ensimmäinen torni valmistui vuonna 1895, mutta se tuhoutui tulipalossa vuonna 1922. Suinulan Nuorisoseura pystytti vuonna 1932 tilalle puisen, 20-metrisen tornin. Tämä torni tuhoutui tuhopoltossa vuonna 2007. Kolmas torni otettiin käyttöön vuonna 2009.


title: Haralanharjun näkötorni

text: Luonnonkauniilla paikalla on merkityksensä Suomen kansallisessa maisemakuvastossa eräänä Suomen autonomian ajan keskeisistä maisemakohteista: mäeltä aukeavat maisemat innoittivat kirjailija Zacharias Topeliuksen kirjoittamaan sittemmin myös Gabriel Linsénin säveltämänä lauluna tunnetuksi tulleen runon "Kesäpäivä Kangasalla" 1800-luvun puolivälissä. Topeliuksen muistoksi Suinulan nuorisoseura on pystyttänyt harjulle muistomerkin. Haralanharju on myös nimetty yhdeksi Suomen valtakunnallisesti merkittävistä maisema-alueista.


title: Haralanharjun näkötorni

text: Toisin kuin myös näköalapaikkoina ja näkötornien sijaintipaikkoina tunnetut Keisarinharju ja Vehoniemen harju Kangasalla, Haralanharju ei ole geologisesti harju, vaan korkea männikköinen kallionharjanne. Alkuperäiseltä nimeltään se lienee ollut Vuorenmaa.


title: Haralanharjun näkötorni

text: Haralanharjun näkötorni kunnostettiin vuonna 2003, mutta se tuhoutui kokonaan 10. tammikuuta 2007 20-vuotiaan tuhopolttajan sytyttämässä tulipalossa. Sama mies oli elokuussa 2006 polttanut Kangasalla Keisarinharjun näkötornin. Maisemistaan tunnetun pitäjän neljästä näkötornista jäi jäljelle Kirkkoharjun ja Vehoniemenharjun näkötornit. Haralanharjun torni rakennettiin kuitenkin uudelleen: uusi torni saavutti harjakorkeutensa kesällä vuonna 2008 ja sen avajaisia vietettiin vuoden 2009 kesän alussa.


title: Japurá

text: Japurá on yksi Amazonin suurimmista sivujoista. Sen lähteet ovat Andeilla Kolumbian lounaisosassa, missä se tunnetaan myös nimellä Caquetá. Kolumbiasta joki jatkaa matkaansa Brasilian puolelle, missä sitä kutsutaan Japuráksi tai Yapuráksi. Kokonaispituus vaihtelee vuodenaikojen mukaan suunnilleen 2 400 ja 2 800 kilometrin välillä. Japurá yhtyy Amazonin päävirtaan monien pienten haarojen kautta.


title: Japurá

text: Joki on vaikeakulkuisella alueella tärkeä kulku- ja kuljetusväylä.


title: Russarön majakka

text: Russarön majakka on majakka Hangon edustalla Russarön saarella. Kyseiselle paikalle ilmeni tarve majakalle 1800-luvun alussa, sillä Venäjän keisarikunnan meriministeriö totesi alueella tapahtuvan liikaa haaksirikkoja. Jussarön alueen magneettiset häiriöt saattoivat aiheuttaa jopa mailin heittoja laivojen kursseihin. Silloin vanhan tunnusmajakan kattorakennelma purettiin ja sen tilalle rakennettiin puinen lyhtyrakennus. Heikkoa tornia vahvistettiin useaan otteeseen tukirakentein, ja kesällä 1838 torniin asennettiin uusi valolaitteisto.


title: Russarön majakka

text: Vuonna 1854 Krimin sodan aikana majakkatorni purettiin, ja linssistöt kuljetettiin turvaan. Sodan jälkeen haettiin lupaa uuden majakan rakentamiseen. Vuonna 1863 tuli valmiiksi nykyinen viisikerroksinen kivimajakka. Myös majakan henkilökunnan asuintilat uusittiin.


title: Russarön majakka

text: Majakan linssistö on niin sanottu Fresnelin linssistö, valo näkyi jopa 12 meripeninkulman päähän. Sen merkitys oli tärkeä 1870-luvulla, sillä silloin Hangosta tuli Suomen ensimmäinen talvisatama. Tornin viereen rakennettiin vuonna 1877 signaalimasto ja vuonna 1884 hankittiin sumutykki, jolla ammuttiin sumussa aina kaksi laukausta minuutin välein.


title: Mirage

text: Mirage (engl. ja "kangastus") voi viitata johonkin seuraavista:


title: Clarence Anglin

text: Clarence ”Larry” Anglin (s. 11. toukokuuta 1931 – katosi 11. kesäkuuta 1962) on/oli yhdysvaltalainen rikollinen, joka pakeni veljensä John Anglinin ja Frank Morrisin kanssa San Franciscon edustalla sijaitsevalta Alcatrazin vankilasaarelta vuonna 1962. Jotkut tahot uskovat pakenijoiden hukkuneen San Franciscon lahteen, mutta todisteiden puuttuessa hän on edelleen FBI:n etsintäkuuluttama. Anglin oli tuomittu vankilaan hänen syyllistyttyään useisiin pankkiryöstöihin yhdessä veljensä kanssa.


title: Clarence Anglin

text: Tapaukseen pohjautuen on tehty vuonna 1979 elokuva "Pako Alcatrazista", jossa Clarence Anglinia näytteli Jack Thibeau.


title: Varhaisperuna

text: Varhaisperuna on joukko perunalajikkeita, jotka kypsyvät varhain, koska niiden kasvamiseen vaaditaan verrattain vähäinen lämpösumma. Varhaisperunaa myöhemmin kasvavat melko varhaiset eli keskiaikaiset perunat.


title: Varhaisperuna

text: Suomessa varhaisperunaa tuotettiin vuonna 2013 noin 750 hehtaarin alalla, josta Varsinais-Suomen osuus oli noin 600 hehtaaria ja siitä Naantalin Rymättylän osuus noin 230 hehtaaria. Suurin osa varhaisperunasta viljellään Varsinais-Suomen saaristossa.


title: Varhaisperuna

text: Varhaisperunan viljely vähenee ja vielä neljä vuotta aikaisemmin viljelyala oli yli 1 000 hehtaaria. MTK:n kasvinviljelyasiamies Antti Lavonen arvioi varhaisperunan viljelyn vähenemiseen olevan useampia syitä: Varhaisperunalta poistettiin vuonna 2012 kansallinen tuki, mikä aiheutti viljelöissä huolta taloudellisesta kannattavuudesta; Varhaisperunan viljely on työllistävämpää kuin esimerkiksi ruokaperunan, joten varhaisperunan hinta putoaa usein nopeasti alle sen tuotantokustannusten; Ruotsalainen varhaisperuna kilpailee osittain Suomessa suomalaisen varhaisperunan kanssa.


title: Varhaisperuna

text: Varhaisperunan yleinen istutusaika on huhtikuun kymmenennen päivän tienoilla, mutta sään salliessa voidaan istuttaa jo maaliskuussakin.


title: Varhaisperuna

text: Suomessa perinteisesti uudet perunat ovat olleet herkkuruokaa, josta on maksettu hyvää hintaa. Tavallisesti perunat maksavat noin puoli euroa tai euron kilolta, mutta uusista varhaisista perunoista on saatu vähittäiskaupassa arvonlisäveroineen jopa kolminkertaisia hintoja tavanomaiseen hintatasoon verrattuna. Aikaisemmin manner-Suomen uusia perunoita olivat ahvenanmaalaiset perunat, koska Ahvenanmaalla on aikaisempi kevät ja ilmastovyöhykkeenä Keski-Euroopan hemiboreaalinen sekametsävyöhyke manner-Suomelle tyypillisen pohjoisen havumetsävyöhykkeen sijaan.


title: Varhaisperuna

text: Euroopan unionin jäsenyyden aikana suuret suomalaiset elintarviketukkukaupat, kuten Ruokakesko ja S-ryhmä alkoivat tuoda uusiksi perunoiksi Suomeen muualla tuotettuja perunoita. Suomeen tuodaan yleensä Espanjassa Mallorcalla kasvaneita perunoita ja Etelä-Ruotsista Skånessa kasvaneita perunoita ennen kuin Suomen vuoden oma perunasato alkaa kypsyä kesä-heinäkuussa. S-ryhmän kauppojen, ja K-kauppojen lisäksi uusia perunoita on myös muissa kaupoissa, kuten Suomen Lähikaupan kaupoissa sekä Lidllissä.


title: Varhaisperuna

text: Asetuksen mukaisesti vähittäiskaupoissakin pitää olla ilmoitettuna perunalajike. Ellei kaupassa ole mainittuna perunan lajiketta, sitä ei saa myydä. Asetusta viranomaisena valvoo kunnan terveystarkastaja. Ajoittain vähittäiskaupassa puutuu laatikosta, pussista tai punnitustarrasta lajikemaininta siksi, että kun lajikelaatu vaihtelee niin nopeati tuontierien mukaan, ei vähittäiskaupassa tai aluetasolla päivitetä kassarekisterimerkintöjä samaan tahtiin, kun maahantuotavat uuden perunan erät vaihtuvat.


title: Leelee Sobieski

text: Leelee Sobieski (Liliane Rudabet Gloria Elsveta Sobieski, 10. kesäkuuta 1983 New York, New York, Yhdysvallat) on yhdysvaltalainen näyttelijä.


title: Leelee Sobieski

text: Sobieskin ensimmäinen nimi Liliane oli hänen isänsä äidin nimi. Sobieskin isä Jean Sobieski on taidemaalari, joka näytteli nuoruudessaan ranskalaisissa ja italialaisissa spagettiwesterneissä ja seurusteli myös näyttelijä Jean Sebergin kanssa. Leeleen äiti Elizabeth Salomon on amerikkalainen kirjailija, joka työskentelee myös tyttärensä managerina. Leelee Sobieskilla on nuorempi veli nimeltä Roby. Sobieskin äidin isä Robert Salomon oli juutalainen Yhdysvaltain laivaston kapteeni ja Leelee kasvoi juutalaisen uskonnon vaikutuspiirissä. Hänen omien sanojensa mukaan hänen isoisoisoisosetänsä oli Puolan viimeinen kuningas Juhana III Sobieski. Leelee ei puhu puolaa, mutta ranska on hänen toinen äidinkielensä. Hänen isänsä asuu tällä hetkellä Ranskassa.


title: Leelee Sobieski

text: Leelee Sobieski kuvaillut kasvatustaan boheemiksi, hän kävi usein SoHon taidegallerioissa lapsuudessaan. Kesänsä hän vietti isoisänsä maatilalla Camarguessa.


title: Leelee Sobieski

text: Sobieskin teki kuuluisaksi hänen roolinsa elokuvassa "Deep Impact" (1998) sekä modernin Lolitan rooli Stanley Kubrickin elokuvassa "Eyes Wide Shut". Vaikka elokuva julkaistiin vuonna 1999, Leelee ei ollut vielä viittätoistakaan kun hänen kohtauksensa kuvattiin. Sobieski ystävystyi ohjaajan kanssa elokuvaa kuvatessa. Ranskan kansallispyhimyksen Jeanne d’Arcin rooli televisioelokuvassa "Joan of Arc" (1999) toi hänelle sekä Emmy-ehdokkuuden että Golden Globe -ehdokkuuden. Myös hänen tulkintansa Tosia Altmanista TV-elokuvassa "Uprising" (2001) poiki ehdokkuuksia.


title: Leelee Sobieski

text: Sobieskin ranskan kielen taito toi hänelle roolin elokuvissa "A Soldier’s Daughter Never Cries" (1998) ja "L’Idole" (2002), sekä minisarjassa "Les Liaisons dangereuses" (2003) (pääosissa Catherine Deneuve ja Rupert Everett; elokuva perustuu Laclos'n klassiseen romaaniin "Les Liaisons Dangereuses".


title: Leelee Sobieski

text: Muita Leelee Sobieskin tähdittämiä elokuvia ovat "Jungle 2 Jungle" (1997), "Pakko olla in" (1999), "Here on Earth" (2000), "My First Mister" (2001), "The Glass House" (2001), "Joy Ride" (2001), "Max" (2002), "Hercules" (NBC, 2005), Nicolas Cagen vastanäyttelijänä elokuvan "The Wicker Man" uusintaversiossa (ohjaajana Neil LaBute), sekä Al Pacinon tähdittämä ja Jon Avnetin ohjaama "88 minuuttia". Viime vuonna Sobieski nähtiin gangsterielokuvassa "Public Enemies" Christian Balen ja Johnny Deppin kanssa.


title: Leelee Sobieski

text: Sobieski opiskeli Brown Universityssa mutta lopetti kahden ja puolen vuoden jälkeen opintonsa. Hän on Nina Simonen suuri ihailija, ja hänen koiransa (puoliksi Yorkshirenterrieri, puoliksi Pomeranian) on nimetty kyseisen laulajan mukaan. Sobieski on kihloissa muotisuunnittelija Adam Kimmelin kanssa. Syyskuussa 2009 pari ilmoitti Sobieskin odottavan heidän ensimmäistä lastaan. Tyttö nimeltään Louisanna Ray Kimmel syntyi 15. joulukuuta 2009.


title: Radioteatteri

text: Radioteatteri on Yleisradion kanaville radiokuunnelmia tuottava yksikkö.


title: Radioteatteri

text: Radioteatteri perustettiin elokuussa 1948 tuottamaan Yleisradioon johtaja Hella Wuolijoen ohjelmapolitiikan mukaisesti ”mahdollisimman korkeatasoista teatteritaidetta”, toisin sanoen radiokuunnelmia.


title: Radioteatteri

text: Radioteatterin ensimmäiseksi johtajaksi tuli Olavi Paavolainen, joka toimi tehtävässä kuolemaansa eli vuoteen 1964 saakka. Ohjaajina toimivat Markus Rautio ja Eero Leväluoma, näyttelijöinä muun muassa Kauko Kokkonen, Kauko Käyhkö, Emmi Jurkka, Reino Valkama, Matti Aulos ja Helge Ranin.


title: Radioteatteri

text: Paavolaisen jälkeen Radioteatterin johtajaksi tuli Pekka Lounela. Hänen jälkeensä johtajina ovat toimineet Mirjam Polkunen ja Pekka Kyrö. Vuosina 2009–2010 Radioteatterin päällikkö eli vastaava tuottaja oli Juha-Pekka Hotinen, ja vuoden 2011 alusta tehtävässä toimi hetken aikaa Satu Kurvinen. Toukokuun alusta 2015 lähtien Yle Draaman päällikkönä toimii Jarmo Lampela.


title: Radioteatteri

text: Radioteatterin näyttelijöinä ovat olleet muun muassa Veikko Honkanen, Pekka Autiovuori, Pia Hattara, Hilkka Helinä (Halttunen), Kauko Helovirta, Jarno Hiilloskorpi, Hannes Häyrinen, Liana Kaarina Leskinen, Yrjö Järvinen, Eeva Litmanen, Heikki Määttänen, Jorma Hellström, Heikki Nousiainen, Jukka Puotila, Asko Sarkola, Aila Svedberg, Oke Tuuri, Leena Uotila, Aila Arajuuri, Ossi Ahlapuro, Matti Tuominen, Tiina Rinne, Karin Pacius, Eero Melasniemi, Soila Komi, Jukka Rantanen, Martti Pennanen, Martti Järvinen, Kristiina Halkola, Kristiina Kuningas, Kristiina Elstelä, Riitta Elstelä, Carl-Kristian Rundman, Rauha Rentola, Elli Castren, Erja Manto, Outi Alanen, Jukka Voutilainen, Kalevi Kahra, Aarre Karén, Jarkko Rantanen, Topi Reinikka, Ahti Jokinen, Hannu Lauri, Paavo Pentikäinen, Eila Pehkonen, Esko Nikkari, Seppo Kolehmainen, Ismo Saario, Tiina Bergström, Aaro Jaronen, Aapo Vilhunen, Simo Tamminen, Maija-Liisa Peuhu, Kati Outinen, Sinikka Sokka, Matti Pellonpää, Jussi Lampi, Erkki Luomala, Titta Antti-Poika, Pertti Weckström, Matti Ruohola, Tuomas Mattila, Seppo Laine, Maija-Leena Soinne ja Ismo Kallio.


title: Radioteatteri

text: Radioteatteri on toiminut yhteistyössä useiden kirjailijoiden kanssa. Radioteatterille ovat kirjoittaneet muun muassa Juha Siltanen, Laura Ruohonen, Paavo Haavikko, Mari Mörö ja Juha Seppälä. Säännöllisinä dramaturgeina ja kirjoittajina on myös työskennellyt monia kirjailijoita, kuten esim. Veijo Meri, Hannu Raittila ja Mikko Viljanen.


title: Radioteatteri

text: Radioteatterin ensimmäisiä kuunnelmia oli esimerkiksi vuonna 1949 tehty jännitysnäytelmä "Kaasuvalo". Suosittuja kuunnelmia ovat olleet "Hyvää iltaa, nimeni on Cox!," "Paul Temple" -sarjakuunnelmat, "Kankkulan kaivolla", "Sinuhe egyptiläinen", "Kalle-Kustaa Korkin seikkailut", "Noita Nokinenä", "Elmo, urheilija" ja "Linnunradan käsikirja liftareille".


title: Radioteatteri

text: Pitkäaikaisimpiin ohjelmiin kuuluvat vuosina 1976–2005 tehty perhesarja Kantolan perhe sekä viihdekuunnelma Knalli ja sateenvarjo, jonka ensimmäinen jakso tehtiin vuonna 1979.


title: Radioteatteri

text: Radioteatteri toimii Yle Draaman alaisuudessa ja tuottaa erilaisia ja pituisia kuunnelmia monen eri yksikön käyttöön.


title: Radioteatteri

text: Yle Radio 1 on Radioteatterin kuunnelmien perinteinen pääpaikka; sillä on vuosittain 52 kuunnelmapaikkaa, joista 20-24 ovat uusia kuunnelmia ja loput uusintoja. Lähetyksissä on kolme kertaa vuodessa tapahtuva sykli, joihin haetaan sopivat uusinnat uusien tuotantojen vastapainoksi.


title: Radioteatteri

text: Radioateljee tuottaa 17 uutta radiodokumenttia vuosittain. Ääniversumi on yksikkö, joka tuottaa audiofiktiota; ääniteoksia. Niitä tuotetaan noin 11 uutta teosta vuodessa.


title: Radioteatteri

text: Radio Yhdessä kuullaan myös luentoja ja äänikirjoja, joita tuotetaan ja luetaan muutaman kirjan vuosivauhdilla. Ohjelmistossa on uusia teoksia ja klassikkoja. Lisäksi Yle Puheella on lastendraamapaikka.


title: Radioteatteri

text: Yle Radio Suomelle Radioteatteri tuottaa kevyempää ohjelmistoa, esimerkiksi pakinamaisia tilaustekstejä suomalaisilta kirjoittajilta (mm. Tuomas Kyrön "Mielensäpahoittaja" on lähtöisin radiosta). "Alivaltiosihteeri" ja "Anonyymit kotikiusatut" ovat seuratuimpia kuunnelmasarjoja. Uutena formaattina ovat suurituotantoiset ns. kesäsarjat, kuten "Carola"-kuunnelma, joka oli formaatiltaan radiomusikaali.


title: Radioteatteri

text: Radioteatteri on kokeillut myös internetin käyttöä kuunnelmien pääsääntöisenä lähetysalaustana. "Naamakirja"-kuunnelmasarja julkaistiin ensin YouTubessa sekä Yle Areenassa ja vasta myöhemmin radiossa.


title: Irmscher

text: Irmscher Automobilbau GmbH & Co. on saksalainen autojen virityspaja, joka on erikoistunut Opel-merkkisten henkilöautojen virittämiseen. Harrastajille tunnetuimpia tuotteita ovat erilaiset lasikuituiset korisarjat auton ulkonäön muokkaukseen, sisätilan somisteet, alustasarjat, vanteet ja pakoputket.


title: Irmscher

text: Yrityksen perusti vuonna 1968 saksalainen ralliajaja ja mekaanikko Günther Irmscher.


title: Moselle

text: Moselle on Ranskan departementti numero 57. Departementti on nimetty sen halki virtaavan Moseljoen mukaan. Moselle sijaitsee Koillis-Ranskassa, Lorrainen hallintoalueella. Departementti on pinta-alaltaan 6 216 neliökilometriä, ja siellä on 1 036 780 asukasta (vuonna 2006). Mosellen pääkaupunki on Metz. Moselle on jaettu edelleen yhdeksään arrondissementtiin, 51 kantoniin ja 730 kuntaan.


title: Moselle

text: Moselle oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Moselle muodostettiin osasta historiallista Lothringenin provinssia (nyk. Lorraine). Departementin rajat ovat kuitenkin muuttuneet useamman kerran.


title: Moselle

text: Vuonna 1871 suurin osa Mosellen departementista liitettiin yhdessä Elsassin kanssa osaksi tuoretta Saksan keisarikuntaa ja Elsass-Lothringenin valtakunnanmaata. Uusi saksalainen Lothringenin hallintopiiri () muodostettiin entisen Mosellen pääosasta, Meurthen departementin koillisosista sekä Vosgesin departementin itäisimmästä kärjestä. Departementin Ranskalle jääneet länsiosat yhdistettiin Meurthen kanssa uudeksi Meurthe-et-Mosellen departementiksi. Ensimmäisen maailmansodan jälkeen Lothringenin hallintopiiri liitettiin sellaisenaan takaisin Ranskaan Mosellen departementtina, eikä departementtien rajoja palautettu entiselleen. Toisen maailmansodan saksalaismiehityksen aikana Moselle oli Elsassin tapaan alistettuna suoraan Saksan valtakunnan hallinnolle.


title: Moselle

text: Historiallisista syistä varsinkin Mosellen pohjois- ja itäosissa puhutaan edelleen myös saksan kielen frankkilaismurteita, mutta puhujien lukumäärä on voimakkaassa laskussa.


title: Nätkelmät

text: Nätkelmät ("Lathyrus") on noin 160 lajia sisältävä hernekasvisuku. Nätkelmät ovat kasvutavaltaan pensasmaisia tai köynteleviä. Niiden lehdet ovat parilehdykkäisiä ja punaiset, vuoletit tai keltaiset kukat kasvavat joko yksittäin tai terttuina. Lajeista useimmat ovat kotoisin lauhkean ilmaston alueelta, useimmat Aasiasta (78 lajia) tai Euroopasta (54 lajia). Muutamien nätkelmälajien siemenissä on aminohappoa, joka suurina määrinä syötynä aiheuttaa halvausoireita.


title: Nätkelmät

text: Suomessa tavataan useita nätkelmien sukuun kuuluvia lajeja: kuusi nätkelmä- ja kolme linnunhernelajia.


title: Syvä kuin meri

text: Syvä kuin meri ("engl. The Deep End of the Ocean") on Jacquelyn Mitchardin kirjoittama, vuonna 1996 julkaistu fiktiivinen kirja, joka oli pitkään Amerikan myydyimpien kirjojen listojen kärjessä saaden best-sellerin tittelin. Ensimmäinen suomennos kirjasta julkaistiin tuona samana vuonna 1996. Kirjan pohjalta Ulu Grosbard ohjasi vuonna 1999 ensi-iltansa saaneen elokuvan, jonka pääosaa näyttelee Michelle Pfeiffer.


title: Syvä kuin meri

text: "Syvä kuin meri" on perhedraama italialais-amerikkalaisesta Cappadoran perheestä, jonka kolmivuotias poika Benjamin katoaa Chicagolaisen hotellin aulasta eräänä kesäkuun päivänä Beth Cappadoran otettua kolme lastaan mukaansa 15-vuotisluokkakokoukseen. Poliisi käynnistää maanlaajuiset etsinnät ja yhdeksän vuotta kuluu, mutta Beniä ei löydetä. Kirja on kirjoitettu pääosin perheen äidin, Bethin näkökulmasta ja ensimmäisessä osassa pääosin seuraamme Benin perheen elämää pojan katoamisen jälkeen yhdeksän vuoden ajan. Lähellä tuota yhdeksättä vuotta perhe muuttaa Chicagoon, jossa he yrittävät aloittaa uutta elämää. Heidän ovikelloaan soittaa nuori poika, joka kysyy tarvitsevatko he ruohonleikkausta ja Bethin äidinvaistot epäilevät, että tämä poika on hänen kauan kadonneena ollut poikansa. Poliisitutkimusten myötä pojan todellinen henkilöllisyys selviää. Käy ilmi, että Ben oli todellakin kidnapattu tuosta luokkakokouksesta ja asui nyt adoptioisänsä kanssa vain pari korttelia oikean perheensä talolta ja tuntee nyt vain nimen Sam. Tästä alkaa kirjan toinen osa, joka puolestaan seuraa Cappadoran perheen elämää heidän lapsensa löytymisen jälkeen, kun Ben palautetaan heille.


title: Syvä kuin meri

text:
Beth Cappadora - Perheen äiti, tarinan päähenkilö.
Benjamin Cappadora - Perheen nuorin poika, joka katoaa.
Vincent Cappadora - Benin 4 vuotta vanhempi isoveli.
Kerry Cappadora - Benin 2 vuotta nuorempi pikkusisko.
Pat Cappadora - Bethin aviomies, Benin, Vincentin ja Kerryn isä.
Cecilia Lockhart - Bethin entinen luokkatoveri.
Ellen - Toinen Bethin entinen luokkatoveri.
Sam Karras - Poika, joka eksyy cappadorien ovelle kysymään ruohonleikkuusta.
George Karras - Cappadorien naapuri, joka oli adoptoinut Samin.
Candy Bliss - Etsivä/poliisi, joka tutkii Benin tapausta ja ystävystyy Cappadoran perheen kanssa.


title: Syvä kuin meri

text: Vuonna 1999 valmistui tähän kirjaan pohjautuva, samaa nimeä kantava elokuva, jonka pääosassa Beth Cappadoraa näyttelee Michelle Pfeiffer. Elokuvan kielletty alle 12-vuotiailta..


title: Boeing Vertol CH-46 Sea Knight

text: Boeing Vertol CH-46 Sea Knight on kaksiroottorinen kuljetushelikopteri. Sitä kehitettiin alun perin Yhdysvaltain maavoimien tarpeisiin. Armeija kuitenkin hylkäsi kopterin liian pienenä ja sai suuremman CH-47 Chinook -kopterin.


title: Boeing Vertol CH-46 Sea Knight

text: Maavoimien sijasta CH-46 päätyi laivastokäyttöön. Yhdysvaltain laivasto käytti kopteria vuoteen 2004 asti ja merijalkaväki arviolta vuoteen 2014 asti.


title: Boeing Vertol CH-46 Sea Knight

text: Yhdysvaltojen lisäksi kopteria käyttää tai on käyttänyt Japani, Kanada, Ruotsi, Saudi-Arabia ja Thaimaa. Ruotsin puolustusvoimat käyttää CH-46:sta nimitystä Hkp 4.


title: Boeing Vertol CH-46 Sea Knight

text: Sotilaskuljetuskoptereiden lisäksi CH-46:sta on rakennettu versioita etsintä- ja pelastustöihin sekä palontorjuntaan. Kopteria on lisäksi käytetty jonkin verran siviililiikenteessä.


title: Boeing Vertol CH-46 Sea Knight

text: Kopterin ensilento oli vuonna 1962 ja se otettiin palveluskäyttöön merijalkaväessä vuonna 1965.


title: Ri

text: Ri tarkoittaa seuraavia:


title: Ri

text: Ri on seuraavien henkilöiden nimi:


title: Rv

text: Rv tarkoittaa seuraavia:


title: Pito (peruna)

text: Pito on jauhoisin suomalainen ruokaperuna. Se on erittäin jauhoinen ja hajoaa keitettäessä sekä soveltuu soseperunaksi ja uuniperunaksi. Pidon tärkkelyspitoisuus on 19,9 prosenttia. Pito on kohtalaisen taudinkestävä. Pito kuului Suomessa viljeltyjen perunalajikkeiden kärkisijoille 1970- ja 1980-luvuilla, mutta on sittemmin menettänyt paikkansa etenkin suurivolyymisen ammattiviljelyn osalta.


title: Pito (peruna)

text: "Ensimmäisen ja toisen viljelyvyöhykkeen tulokset on ilmoitettu yhdessä."


title: Gustav Krupp von Bohlen und Halbach

text: Gustav Krupp von Bohlen und Halbach (lempinimeltään ”Taffi”, 7. elokuuta 1870 Haag, Alankomaat – 16. tammikuuta 1950 Blühnbach, Itävalta) oli saksalainen teollisuusjohtaja ja Adolf Hitlerin tukija. Gustav Krupp oli yksi Nürnbergin sotatuomioistuimessa syytetyistä sotarikollisista, joskin syytteistä luovuttiin terveyssyiden perusteella.


title: Gustav Krupp von Bohlen und Halbach

text: Gustav syntyi varakkaaseen ja tunnettuun pankkiirisukuun von Bohlen und Halbacheihin. Karlsruhelaisesta lukiosta valmistuttuaan hän aloitti lakiopinnot Heidelbergin yliopistossa, jossa suoritti korkeakoulututkinnon 1893. Hän aloitti uransa diplomaattina ja toimi saksalaisissä lähetystöissä Washingtonissa, Pekingissä ja Vatikaanissa. Hänen elämänsä muuttui vuonna 1906, sillä hän meni naimisiin suuren teollisuussuvun perijättären, 20-vuotiaan Bertha Kruppin kanssa. Isänsä Friedrich Alfredin kuoltua skandaalin pyörteissä neljä vuotta aiemmin Bertha oli perinyt koko Friedrich Krupp AG:n omistuksen. Tuolloin pidettiin täysin epäsopivana, että nainen johtaisi yhtä maan suurimmista yhtiöistä. Kruppin suku oli vaikuttanut Saksassa jo yli 400 vuotta muodostaen todellisen dynastian ja oli nyt ilman miespuolista päätä, niinpä avioliitto oli itsensä Saksan keisarin Vilhelm II järjestämä. Gustavin tuli käyttää myös Kruppin nimeä keisarin määräyksestä. Gustav Kruppista ja keisarista tuli läheiset ystävykset.


title: Gustav Krupp von Bohlen und Halbach

text: Gustav otti haltuunsa todellisen suuryrityksen, jonka tehtaita oli Berliinissä, Essenissä, Kielissä, Magdeburgissa ja joka puolella Saksaa, varsinkin teollisuuskeskittymien alueilla. Vuonna 1910 Gustav liittyi Suur-saksalaiseen liittoon ("Alldeutscher Verband"). Hänestä tuli liiton merkittävin taloudellinen tukija. Suur-saksalainen liitto edisti muun muassa Saksan asevoimien kasvua ajamalla sotilaallisia lakialoitteita.


title: Gustav Krupp von Bohlen und Halbach

text: Sijoitus alkoi poikia ensimmäisen maailmansodan alkaessa 1914. Tuolloin Kruppin yhtiö valmisti lähes kaikki raskaat aseet ja suuren osan niiden ammuksista Saksassa. Kruppin tuottamista aseista kuuluisin oli raskas haupitsi "Dicke Bertha", Paksu-Bertta, jonka Gustav nimesi vaimonsa mukaan. Saksan hävittyä sodan Kruppin rikastumista ja keinottelua sodan aikana kritisoitiin. Versailles’n rauhansopimuksen ehtojen vuoksi yhtiö joutui vaihtamaan asetuotannosta muun muassa maataloustyökaluihin, kulkuvälineisiin ja yleishyödykkeisiin. Krupp jatkoi kuitenkin tykkien tuotantoa hollantilaisten ja ruotsalaisten tytäryhtiöiden avulla. 1930-luvulla Krupp alkoi uudelleen panssarivaunujen ja sukellusveneiden tuotannon, jälleen tytäryhtiöiden avulla.


title: Gustav Krupp von Bohlen und Halbach

text: Saksan kansallissosialistisen työväenpuolueen nousu 1920-luvulla hermostutti Gustav Kruppia. Puolueen eri siivet ja keskushahmot kampanjoivat lähes kommunistisilla teemoilla. Valtaa ja varallisuutta tultaisiin siirtämään kansalle ja myös suuryrityksiä kansallistettaisiin. Kovimmassa työväenluokkaa kosiskelevassa propagandassaan natsit puhuivat rahamiesten tilille vaatimisesta vallankumouksen päivänä. Niinpä varsinkin oluttupavallankaappauksesta asti Gustav vastusti kiihkeästi natsien nousua. Vielä tammikuun lopulla 1933 hän yritti myös vaikuttaa presidentti Paul von Hindenburgiin, ettei tämä nimittäisi Hitleriä valtakunnankansleriksi. Toisin kuitenkin kävi, Hitler sai nimityksensä 30. tammikuuta 1933.


title: Gustav Krupp von Bohlen und Halbach

text: Kolme viikkoa myöhemmin Hjalmar Schacht järjesti kokouksen Saksan suurimpien teollisuusjohtajien kesken. Kokouksessa Hitler vakuutti, ettei demokraattisia vaaleja enää pidettäisi, ettei yrityksiä kansallistettaisi ja että asevarustelu käännettäisiin uuteen nousuun. Saksan armeijan joukkojen määrää kasvatettaisiin huomattavasti. Natsit eivät tulisi häiritsemään teollisuutta eikä liiketoimintaa. Hitler myös ajaisi radikaalit vallankumousmieliset kansallissosialistisesta puolueesta tai ainakin määräävistä asemista. Ammattijärjestöjä ja liittoja ei enää siedettäisi vaan teollisuusjohtajat tulisivat saamaan takaisin hallitsevan asemansa. Hitlerin pidettyä puheensa Gustav Krupp von Bohlen nousi ja kiitti puhujaa asioiden selkiyttämisestä. Gustav Kruppista tuli yhdessä yössä varaukseton natsien tukija ja pian myös puolueen jäsen.


title: Gustav Krupp von Bohlen und Halbach

text: Saman vuoden elokuussa Gustav Krupp saikin kunniatehtävän, hänestä tuli Adolf Hitler -rahaston hallituksen puheenjohtaja. Rahasto sai tulonsa teollisuusjohtajien kansallissosialistiselle puolueelle antamista suurista lahjoituksista. Lisäksi hänestä tuli Saksan teollisuusjohtajien yhdistyksen puheenjohtaja. Vuodesta 1933 Kruppin suku tuki myös satunnaisesti ”Heinrich Himmlerin ystävien piiriä”, rahastoa, joka tuki SS:ä.


title: Gustav Krupp von Bohlen und Halbach

text: Toisen maailmansodan sytyttyä Krupp sai käyttöönsä runsaasti keskitysleirivangeista koostuvaa työvoimaa. Kruppin työleirien olot olivat surkeita ja niissä kuoli ihmisiä jatkuvasti tauteihin, aliravitsemukseen ja kylmyyteen. Nürnbergin sotarikosoikeudenkäyntien syyttäjän arvion mukaan noin 70 000 pakkotyöläistä kuoli pelkästään Kruppin palveluksessa.


title: Gustav Krupp von Bohlen und Halbach

text: Sodan aikana Krupp valmisti tykkejä, panssarivaunuja, sukellusveneitä ja ammuksia.


title: Gustav Krupp von Bohlen und Halbach

text: Kruppin terveys alkoi heikentyä samoihin aikoihin, kun sota syttyi. Vuonna 1941 hän sai aivohalvauksen, joka jätti hänet osittain halvaantuneeksi. Terveydentilan edelleen heiketessä Gustavin poika, Alfried Krupp von Bohlen und Halbach otti yhtiön johdon haltuun vuonna 1943. Samana vuonna Hitler antoi Kruppin suvulle tunnustusta ja määräsi Kruppin yhtiön täysin takaisin suvun omistukseen. Yhtiö oli ollut pörssiyhtiö vuodesta 1903.


title: Gustav Krupp von Bohlen und Halbach

text: Saksan hävittyä sodan Gustav Krupp oli yksi sotarikollisiksi määritellyistä, jotka asetettaisiin syytteeseen liittoutuneiden muodostaman Nürnbergin sotatuomioistuimen eteen. Kaavaillusta syytteestä hyökkäyssodan avustamiseen kuitenkin jouduttiin luopumaan, sillä Gustavin todettiin kärsivän seniiliydestä ja aivohalvauksen jättämistä oireista. Gustav Krupp von Bohlen und Halbach kuoli Blühnbachissa, Itävallassa 1950.


title: Rekord (peruna)

text: Rekord on alankomaalainen myöhäisperuna.


title: Rekord (peruna)

text: Rekord oli jo 1970-luvulla ja on vielä nykyäänkin Suomen ruokaperunan tuotannon yleisin, helposti viljeltävä lajike. Perunan mukulat ovat suuria ja muodoltaan pyöreitä mutta samalla hieman pitkulaisia. Suurikokoisissa mukuloissa ydin voi kuitenkin mustua, mukulat myös vihertyvät helposti ja sekä raaka että keitetty peruna on altis tummumaan. Juuri Rekord-lajike antoi 1970-luvulla kouluruokailussa perunoille pilkkanimen "Kinder-peruna", koska sen mustunut sisus sisälsi "yllätyksen" kun perunan halkaisi. Perunan kuori on vaaleahko ja malto keltainen.


title: Rekord (peruna)

text: Yleisajikkeeksi se sopii kuitenkin mm. koska mukulan kuori on vahva eli sen kestävyys käsittelyssä on hyvä. Perunan keitto-ominaisuudet ovat vain keskinkertaiset, mutta maku on voimakas. Rekordin suosio perustuu pitkälti sen vahvaan kuoreen, jonka ansiosta se kestää hyvin kolhuja. Rekordista voidaan valmistaa myös ranskalaisia perunoita.


title: Rekord (peruna)

text: Rekord on Suomen kenties yleisimmin viljelty perunalajike, mutta nykyään uudet perunalajikkeet "Hertha" ja "Matilda" ovat markkinoilla myös saaneet Rekordille aluksi kuulunutta jalansijaa.


title: Amazone (peruna)

text: Amazone on perunalajike. Se on arka perunarutolle, mutta se on ankeroisenkestävä.


title: Amazone (peruna)

text: Amazonen tärkkelyspitoisuus on noin kaksi prosenttiyksikköä suurempi kuin Hankkijan Timon, mutta sen satoisuus on noin kymmenen prosenttia vähäisempi kuin Hankkijan Timon varhaisnostossa. Myös syysnostossa satoisuus on vähäisempi kuin vähemmän tärkkelystä sisältävillä lajikkeilla.


title: Jean-Claude Brialy

text: Jean-Claude Brialy (30. maaliskuuta 1933, Aumale, (nyk. Sour El-Ghozlane), Algeria – 30. toukokuuta 2007, Pariisi, Ranska ) oli ranskalainen näyttelijä, ohjaaja ja julkisuuden henkilö, joka loi uransa elokuvan parissa. Hänestä tuli tähti 1950-luvun lopulla, jolloin hän oli Ranskan uuden aallon elokuvan ahkerimpia näyttelijöitä. Uuden aallon ohjaajista hänen työtovereitaan olivat Claude Chabrol, Éric Rohmer, Jean-Luc Godard, Louis Malle, François Truffaut, Agnès Varda ja Jacques Rozier. Hän filmasi myös Roger Vadimin, Claude Lelouch'n ja Luis Buñuelin kanssa. Brialy ohjasi itsekin useita elokuvia, joista muistetaan muun muassa "Églantine" (1971).


title: Jean-Claude Brialy

text: Brialy kuoli syöpään.


title: Jean-Claude Brialy

text: Hän oli Prytanée National Militairen entinen oppilas.


title: Alueneuvosto (Ranska)

text: Alueneuvosto tai aluevaltuusto on Ranskassa yleisillä ja yhtäläisillä vaaleilla valittu, määrätyllä valtakunnan alueella toimiva hallintoelin.